2100 метр баландликдан гапирамиз. Об-ҳаво ва қор кўчкиси қандай аниқланади? | Qalampir.uz\n2100 метр баландликдан гапирамиз. Об-ҳаво ва қор кўчкиси қандай аниқланади?\nИнтервью\t14 Апрель 21:51 5361\nКунни об-ҳаво маълумотлари билан танишиб, шунга кўра режалаштириш кўпчилик учун одатга айланиб улгурган. Яқин ва узоқ муддатли об-ҳавони билиш биргина одамнинг кунини режалаштиришдан кўра муҳимроқ ишларда ҳам аҳамиятли. Хусусан, кучли шамол, ёмғир, қор ва бошқа табиий ҳодисаларнинг яқинлашаётгани қишлоқ хўжалиги, энергетика, қурилиш ва бошқа соҳалар учун ҳам муҳим.\nАммо об-ҳаво башоратларини тайёрлашнинг ҳам мушкулликлари бор. Бунинг учун алоҳида марказлар ташкил этилган. Ўзбекистондаги шундай жойлардан бири Тошкент вилояти Бўстонлиқ туманида, қор кўчкисини аниқлайдиган Метиостанциядир.\nQALAMPIR.UZ айнан шу станцияга саёҳат қилди. Бир нарсани алоҳида эътироф айтиш керак, шу вақтга қадар бу стансияга журналистлар қадами етмаган.\nДенгиз сатҳидан 2100 метр баландликда жойлашган Ойгаинг қор кўчки станцияси 1962 йил 1 декабрда ташкил этилган. Ихтисослаштирилган станция “Тошгидромет” ва “Ўзгидромет”нинг тезкор ва ишлаб чиқариш бўлинмаси бўлиб, унинг асосий вазифаси қор кўчкиси ва гидрометеорологик кузатувлар ишлаб чиқаришдир. Ҳудуд об-ҳавоси, қор кўчиш хавфи ва қор баландлиги доимий равишда мутахассислар томонидан назорат қилинади. Ойгаинг станциясида 8 та шошилинч метеорологик кузатишлар тўлиқ ўтказилади. Кузатиш дастурига ҳарорат, ҳаво ва тупроқ, ҳаво намлиги, атмосфера босими, ёғингарчилик, шамол йўналиши ва тезлиги ўлчовлари киритилган.\n“Қор баландлиги махсус рейка ёрдамида ўлчанади. Пискент дарё ҳавзаси атрофидаги қор баландлиги 2 метр 60 сантиметрни ташкил қилмоқда. Биз тўплаган маълумотларимиз Гидрометрология марказига юборилади ва қайта кўриб чиқилиб ўртача баландлик йиғилган ҳолда, об-ҳаво маълумотлари учун фойдаланилади”, дейди Хавфли гидрометеорологик ҳодисаларни мониторинглаш бўлими етакчи муҳандиси Aдхам Мамараимов\nҚурилганига 59 йил бўлган бу станцияда 3 нафар ходим фаолият бўлиб боради. Улар станцияда доимий яшайди ва озиқ-овқат, ёқилғи, дори-дармон, махсус кийимлар ва барча зарур материаллар билан таъминланади. Ҳудуд об-ҳавоси, қор кўчиш хавфи ва қор баландлиги доимий равишда мутахассислар томонидан назорат қилинади.\nҲозирги кунда Ойгаинг станцияси ҳудудида 1 та хизмат кўрсатиш ва турар жой биноси, сақлаш хонаси, дизель ва санузел мавжуд. Бу бинолар ҳам 1962 йилда қурилган бўлиб Ўзбекистон Республикаси Президентининг 2020 йил 17 ноябрдаги “Ўзбекистон Республикаси гидрометеорология хизмати фаолиятини янада такомиллаштириш чора-тадбирлари тўғрисида”ги қарорига мувофиқ 2022 йилда барча бинолар қайта қурилиб фойдаланишга топширилади.\n“Маълумотлар Метеостанциядан базага келиб тушади. Яқин ҳудудга оид ҳаво ҳарорати, шамол йўналиши ва унинг тезлиги, атмосфера босими шу билан бирга ёғин миқдорлари ҳам айнан шу станцияда аниқланади. Бугунги кунга келиб метеостанцияда фаолият олиб борадиган ходимларга қулайлик бўлиши учун янги технологиялар жорий этилган.\nАвваллари ходимлар ҳар 3 соатда станцияга чиқиб, маълумотларни ёзган ҳолда Гидрометеорология марказига етказишган. Ўзбекистон Республикаси Президентининг 2020 йил 17 ноябрдаги “Ўзбекистон Республикаси гидрометеорология хизмати фаолиятини янада такомиллаштириш чора-тадбирлари тўғрисида”ги қарорига мувофиқ янги автоматик метрологик станциялар ўрнатилди. Бу эса барча маълумотларни хонадан чиқмай туриб аниқлаш имконини беради”, дейди Гидрометеорология маркази – Гидрометеорологик кузатувлар тармоғи бошқармаси бошлиғи Қаҳрамон Зоҳидов\nЎзбекистон Республикаси Президентининг 2007 йил 19 февралдаги “Тошқинлар, сел оқимлари, қор кўчиш ва ер кўчки ҳодисалари билан боғлиқ фавқулодда вазиятларнинг олдини олиш ҳамда уларнинг оқибатларини тугатиш борасидаги чора-тадбирлар тўғрисида”ги қарори асосида доимий қор захираларини аниқлаш бўйича кузатувлар олиб борилади. Маълумотларга қараганда бугунги кунда денгиз сатҳидан 3000 минг метр баландликда жойлашган тоғларга 3-3,5 метрдан баланд қор ёғган. Қор баландлигини аниқлаш орқали олдинда қанча қор ва сув захираси борлиги ҳам аниқланади.\nГидрометеорология ҳавфли гидромед ҳодисаларини мониторинглаш бўлими биринчи тоифали муҳандиси, Нодиржон Мамадалиев берган маълумотларга қараганда, ёғингарчилик кам бўлгани натижасида 2007 ва 2016 йилларда қор захираси кам бўлган. Ўзбекистонда иқлимий муаммолардан бири бу сув захираси. Сув оқими қўшни Тожикистон ва Қирғизистон Республикасидан кириб келгани боис қор баландлиги ва захирани аниқлашга катта эътибор қаратилади.\n“Ойгаинг станцияси жуда керакли станциялардан ҳисобланади, сабаби Тошкент вилоятининг Бўстонлиқ туманидаги қор кўчкилар мониторинги, айнан, Ойгаинг станцияси орқали аниқланади. Ҳар куни эрталаб 7:30 да маълумотлар олинади ва бошқа станциялардан олинган маълумотларга умумлаштирилиб қор кўчкилари башорат қилинади. Метео станцияларни қуришдан мақсад, айнан шу ҳудуднинг метеорологик шароитини ёритиб бериш ҳисобланади.\nСтанцияни қуришда жойнинг текислиги, кенглиги, шамол айланмаси, соя тушиши каби шароитлари ўрганилади. Сабаби станция қурилишида географик нуқтайи назардан тўғри жойга қурилмаса, об-ҳаво аниқланишига ҳам таъсир кўрсатади. Aйнан Ойгаинг станцияси ҳам кенг теккис ва очиқ ҳудудда қурилган.\nОйгаинг ва бу ердан 40-45 км узоқроқда жойлашган Пискент станцияларидан олинган маълумотлар, Тошкент вилояти Бўтонлиқ туманидаги об-ҳаво, шамол тезлиги ва қор кўчкиларини аниқлаб беради”, дейди Гидрометеорология ҳавфли гидромед ходисаларини мониторинглаш бўлими биринчи тоифали муҳандиси.\nоб-ҳаво Қор 2100метрбаландлик Ойгаингқоркўчкистанцияси\n10 Июнь 15:45 40445\n10 Июнь 20:28 32280\n11 Июнь 19:36 24404\n11 Июнь 19:00 22834\n12 Июнь 01:20 17476


Малайзиялик халқаро кузатувчи: Ўзбекистондаги сайлов жараёнидан ўзим учун жуда кўп нарса олдим\nБухоро вилоятидаги Ўзбекистон Республикаси Олий Мажлиси Қонунчилик палатаси ҳамда маҳаллий Кенгашлар депутатлари сайловини ўтказувчи сайлов участкаларида мамлакатимиз сиёсий ҳаётида муҳим ўрин тутадиган овоз бериш жараёни қизғин давом этяпти. Биз Бухоро шаҳридаги 31- сайлов участкасида худди шунинг шоҳиди бўлдик.\n— Сайловда илк бор овоз беряпман, — дейди Абдурауф Фитрат маҳалласида истиқомат қилувчи Нигора Набиева.— Ҳозиргина ўзим маъқул деб топган номзод учун овоз бердим. Сайлов участкасида яратилган қулайликлардан фойдаланиб, номзодларнинг фаолияти, таржимаи ҳоли билан яна бир карра танишиб чиқдим. Атайин қизиқиб кўрдим. Сайлов участкамиз бўйича биринчи марта овоз бераётган 36 нафар йигит-қиз бор экан. Улар орасида биринчи бўлиб овоз берганимни айтишди. Ўйлайманки, сайловда ғолиб чиққан номзодлар жамиятимиз равнақи учун куч-ғайратларини сарфлашади, биз, ёшларга камарбаста бўлишади.\n— Участкамизда жами 1157 кишининг овоз бериши кўзда тутилган, — дейди сайлов участка комиссияси масъул котиби Феруза Авезова. — Уч фуқаро муддатидан олдин овоз берганди. Етти нафар ногиронлиги бўлган фуқаронинг эса уйига бориб, махсус қути воситасида овоз бериши учун имконият яратяпмиз. Участкамизда бошқа сайлов участкаларидан фарқли тарзда у ёки бу шахснинг фуқаролигини аниқловчи идентификатор ишлаб турибди. У сайловчини электрон рўйхатдан ўтказиб, фуқаролигини тасдиқлаб беради.\nСайлов жараёнини кўплаб халқаро кузатувчилар синчковлик билан кузатиб боришяпти. Улардан бири малайзиялик халқаро кузатувчи Тан Сри Расстам Моҳд Исадир.\n— Мен юртингиздаги сайлов жараёни демократик тамойиллар асосида шаффоф ўтаётганига ишонч ҳосил қилдим, — дейди у. — Хусусан, 31-сайлов участкасида тажриба тариқасида идентификаторнинг ўрнатилгани мен учун кутилмаган янгилик бўлди. Малайзиядаги сайловларда бунақасини учратган эмасман. Қолаверса, сизларда овоз бериш жараёни ниҳоясига етгач, сайлов қутиси шу участканинг ўзида кузатувчилар иштирокида очилар ва овозлар ҳисоб – китоб қилинар экан. Менга, агар хоҳласам, шу жараёнда ҳам қатнашишим мумкинлигини билдиришди. Бу сайловлар шаффофлигини таъминлаш нуқтаи назаридан менга маъқул тушди. Малайзияга борганимда Ўзбекистондаги сайловларнинг очиқлиги, шаффофлигини таъминлашдаги бу каби усуллар юзасидан таклифларимни ўртага ташлайман. Сайлов жараёнидан ўзим учун жуда кўп нарса олдим.


hidoyat.uz – “Мовароуннаҳр” нашриётининг сайти - ОМИН\n2015 йил 29 октябр\n“Омин” сўзи луғатда “ижобат қил” маъносини билдиради. Ибн Аббос (розияллоҳу анҳу) айтади: «Расулуллоҳ (соллаллоҳу алайҳи ва саллам)дан оминнинг маъноси ҳақида сўрадим. У киши: “Ижобат қил”, дедилар». “Омин” дуодир. Мўмин “омин” дейиш билан дуолари қабул бўлишини Аллоҳ таолодан тилайди.\nФотиҳа сурасидан сўнг “омин” дейиш суннатдир.\nФотиҳа сурасини ўқигандан сўнг “омин” дейишни Расулуллоҳ (соллаллоҳу алайҳи ва саллам)га Жаброил (алайҳиссалом) ўргатган. Абу Майсара (розияллоҳу анҳу)дан ривоят қилинади: «Жаброил (алайҳиссалом) Набий (соллаллоҳу алайҳи ва саллам)га Фотиҳа сурасини ўқитдилар. У киши: “Валаз золлийн”, деганларида, “омин”, денг, дедилар. Набий (соллаллоҳу алайҳи ва саллам): “Омин”, дедилар» (Ибн Абу Шайба, Байҳақий).\nФотиҳа сурасини ўқигандан сўнг “омин” дейиш Аллоҳнинг муҳаббатига боисдир. Абу Мусо Ашъарий (розияллоҳу анҳу) ривоят қилади: «Расулуллоҳ (соллаллоҳу алайҳи ва саллам): “Имом «Ғойрил мағзуби алайҳим валаз золлийн», дегач, “омин” денглар, Аллоҳ сизларни яхши кўради”, дедилар» (Имом Муслим, Абу Довуд).\nФотиҳа сурасидан сўнг, мазҳабимизга кўра, овоз чиқармай, ичда “омин” дейилади. Расулуллоҳ (соллаллоҳу алайҳи ва саллам): «Биронтангизнинг намозда (Фотиҳадан сўнг) “омин” дегани фаришталарнинг “омин”, дейишларига тўғри келса, унинг ўтган гуноҳлари кечирилади”», деганлар (Имом Бухорий ва Муслим ривояти).\nРасулуллоҳ (соллаллоҳу алайҳи ва саллам): «Қайси бир жамоа йиғилиб, бирлари дуо қилиб, қолганлари “омин” деб туришса, Аллоҳ таоло уларнинг дуоларини албатта ижобат қилади», деганлар (Табароний ва Ҳоким ривояти).\n999 марта ўқилган.


МТС компанияси юбка кийган эркак акс этган рекламаси учун ярим миллион рубллик жаримага тортилиши мумкин » Ўзбекистон янгиликлари – Zamin.uz\n“Мобильные ТелеСистемы” (МТС) компанияси юбкадаги эркак акс этган рекламаси учун ярим миллион рубллик жаримага тортилиши мумкин. Татаристон Федерал антимонопол бошқармаси реклама ҳақидаги қонуннинг бузилганлик аломатлари бўйича компанияга қарши иш очган.\n“Қозонликлардан МТС компаниясининг рекламасида пуштиранг юбка кийиб олган, қанотлари ва бошида нур чамбари бўлган кўринишда акс этган эркак қиёфаси устидан шикоятлар келиб тушган. МТСнинг ушбу реклама баннерлари Қозоннинг тарихий марказидаги идорасида ҳамда шаҳарнинг баъзи туманларида ўрнатилган эди. Бу қиёфа кўпчиликка ахлоқсизлик бўлиб кўринган”, дейди Татаристон Федерал антимонопол бошқармаси вакили Ойгул Юсупова.\nЮсупованинг сўзларига кўра, компанияга “Реклама тўғрисида”ги қонуннинг “рекламаларда ахлоқсиз ва ҳақоратомуз қиёфалардан фойдаланишни тақиқловчи” 5-моддаси бўйича иш қўзғатилган. “Агар компания қонунни бузган деб топилса, унда 100 мингдан 500 минггача миқдордаги жаримага тортилади. Ушбу иш 24 февралда кўриб чиқилади”, деб қўшимча қилди Юсупова.\n13:33 Одноклассники рекламадан келадиган даромадини 25% оширди\n23:05 Procter & Gamble компанияси Хитойда 1 млн долларлик жаримага тортилди\n11:23 Apple компанияси АҚШ тарихдаги энг қиммат компанияга айланди


Якшанба куни Ироқда содир этилган террор ҳужуми оқибатида 50дан зиёд одам қурбон бўлди.\n17 январ 2021, Тошкент вақти: 23:35\nЎнлаб одам яраланди. Хилла шаҳрида бир худкуш қурувчилар йиғилган жойда ўзини ўзи портлатган. Оқибатда 20дан зиёд киши ҳалок бўлган. Ироқ телевидениеси Хилладаги портлашни содир этган худкуш суриялик бўлгани ҳақида хабар тарқатди. Ироқ ва АҚШ бир неча бор Сурияни жангариларни тайёрлаганликда айблаган. Бағдоднинг шиалар яшовчи мавзесида ичига мина ўрнатилган учта машина портлатилган. Киркукда дафн маросими пайти бир худкуш бомба портлатган. Баакубада эса автобус ўққа тутилган.


Ўзбекистонга визасиз режимга эга бўлган мамлакатдан келаётган сайёҳлар сони ошмоқда - Халқ сўзи\n15:44 04 Октябр 2019 Welcome to uzbekistan\nЎзбекистон Республикаси Президенти Шавкат Мирзиёевнинг 12 сентябрь куни имзоланган “Хитой Халқ Республикаси, шу жумладан Хитой Халқ Республикасининг Гонконг махсус маъмурий ҳудуди фуқаролари учун Ўзбекистон Республикасига киришда визасиз режимни белгилаш тўғрисида”ги фармони икки мамлакат ўртасида туризм соҳасидаги ҳамкорликни янада ривожлантириш учун янги уфқларни очди.\nЎзбекистон Республикаси Туризмни ривожлантириш давлат қўмитаси раиси вазифасини вақтинча бажарувчи Абдулазиз Аккулов “Дунё” ахборот агентлиги мухбирига интервьюда шу ҳақда сўзлаб берди.\n- Иқтисодий барқарор давлатлар фуқаролари учун виза тартибини янада эркинлаштириш туризм соҳасини ривожлантиришнинг устувор йўналишларидан бири ҳисобланади, - дейди А.Аккулов. - Шу боис халқаро тажрибадан келиб чиққан ҳолда мамлакатимизда виза тартибини босқичма-босқич соддалаштириш амалга оширилмоқда. Хусусан, 2018 йил 9 мамлакат фуқаролари учун виза режими бекор қилинган бўлса, 2019 йил 47 мамлакат фуқаролари учун визасиз режим ўрнатилди.\nСтатистик маълумотларга назар соладиган бўлсак, мазкур ислоҳотларнинг самарасини кўриш мумкин. Хусусан, фуқаролари визасиз кириш режимига эга бўлган мамлакатлардан Ўзбекистонга жорий йилнинг биринчи ярмида келган хорижий сайёҳлар сони ўтган йилнинг шу даврига нисбатан 58 фоизга ошди. Юртимизга келган чет эллик сайёҳлар сони эса 27 фоизга кўпайди.\nЎзбекистон Республикаси Президенти 12 сентябрь куни ушбу йўналишдаги ислоҳотларнинг давоми сифатида “Хитой Халқ Республикаси, шу жумладан Хитой Халқ Республикасининг Гонконг махсус маъмурий ҳудуди фуқаролари учун Ўзбекистон Республикасига киришда визасиз режимни белгилаш тўғрисида”ги фармонга имзо чекди. Бу эса Хитой фуқаролари учун мамлакатимиз аэропортлари орқали 7 кунлик муддатга визасиз режим жорий этишни назарда тутадиган муҳим ҳужжат бўлди.\nМаълумки, Хитой дунёдаги жадал ривожланаётган давлатлардан бири бўлиб, ялпи ички маҳсулот жон бошига 18,1 минг долларни ташкил этмоқда. Бу эса мамлакатда ташқи туризм ривожига ҳам ижобий таъсир ўтказмоқда. Хусусан, 2018 йил хорижга саёҳат қилган хитойликлар қарийб 150 миллион кишини ташкил этди ва бу дунёдаги энг катта кўрсаткич бўлди.\nБундан аввал Ўзбекистон Республикаси Президентининг қарорлари билан ХХР фуқаролари учун мамлакатга кириш ва электрон кириш визаларидан фойдаланишнинг соддалаштирилган тартиби жорий этилган эди. Ушбу чора-тадбирлар натижасида Ўзбекистонга 2018 йил келган хитойлик сайёҳлар 2017 йилга нисбатан 34 фоиз кўпчиликни ташкил қилди. Жорий йил январь-август ойларида эса бу кўрсаткич ўтган йилга нисбатан 74 фоизга ошди.\nХХР фуқаролари учун визасиз режимнинг жорий этилиши чет эллик сайёҳлар сони ва, ўз навбатида, туристик хизматларни экспорт қилишдан келадиган даромад ҳажмининг кўпайишига хизмат қилади.


Ажрашган дўстларга қандай ёрдам берса бўлади? | Тадқиқ сони\nЭҳтимол, сиз ажрашган битта ёки ҳатто бир нечта кишини танирсиз. Бу, ажрашиш кенг тарқалгани туфайли шундай юз бермоқда. Масалан, Польшада ўтказилган тадқиқотга кўра, кўпинча 30 ёшдаги уч йилдан олти йилгача никоҳда бирга яшаган инсонлар ажралишяпти. Бироқ бу, бошқа ёшдаги инсонларни ҳам четлаб ўтмаяпти.\nДарҳақиқат, битта газетага биноан, «[Европадаги] ҳисоботларга кўра, турмуш қурганларнинг тенг ярми ажралишмоқда» («Institute for Family Policy in Spain»). Ривожланган бошқа мамлакатларда ҳам худди шундай вазият кузатилади.\nҚАРАМА-ҚАРШИ ҲИССИЁТЛАРНИНГ ЖУНБУШГА КЕЛИШИ\nХўш, ажралишнинг оқибатлари қандай? Шарқий Европада никоҳ борасидаги битта тажрибали мутахассис шундай деди: «Ажрашиш, юз бериб бўлган нарсани, яъни муносабатларнинг бузилиши ва ажралишнинг оқибатини расмийлаштириш ҳисобланади. У, инсонларга жуда ҳам қаттиқ ботади. Одатда ғоят кучли ҳиссиётлар — ғазаб, ачиниш, тушкунлик, умидсизлик ва уят ҳисси жунбишга келади. Гоҳида бу, ўз жонига қасд қилиш фикрига етаклайди. Ажралиш суд орқали расмийлаштирилгач, кейинги босқич бошланади. Ўшанда ҳафсаласизлик ва ёлғизлик ҳиссиётлари устун келиб, ажрашган киши шундай ўйлаши ҳеч гап эмас: “Ажрашиб, энди ким деган одам бўлдим? Ҳаётимнинг мазмуни нимада?”»\nЕва * исмли аёл бир неча йиллар илгари нима ҳис қилганини қуйидагича эслайди: «Ажрашганимдан сўнг, қўни-қўшнилар ва ҳамкорларим “ажрашган” тамғасини қўйишади деб ниҳоятда уялганман. Қолаверса, жудаям аччиғим келган. Иккита болам билан ёлғиз қолиб, уларга ҳам она, ҳам ота бўлганман». 12 йилдан бери оқсоқол бўлиб хизмат қилаётган Адам акамиз эса, шундай деб бўлишди: «Мен ўзимни ўзим шу қадар ҳурмат қилмай қўйгандимки, ҳатто баъзида ғазабга тўлиб, ўзимни ҳаммадан олиб қочиш васвасасига дуч келганман».\nМУВОЗАНАТНИ ТИКЛАШ УЧУН КУРАШ\nАжрашганларнинг айримлари, келажаги борасида ҳаддан ортиқ ташвишлангани сабабли, мувозанатни тиклаш учун ҳатто йиллар давомида кураш олиб боришади. Улар, ўзгалар уларга нисбатан қизиқиш кўрсатмаяпти деган фикрга боришлари мумкин. Шунингдек, бир мухбир аёлнинг айтишича, бундай кишилар «одатларини ўзгартиришади ва ўз муаммоларини енгишга ўрганишади».\nСтанислав шундай деди: «Ажрашганимиздан кейин, собиқ хотиним иккита қизчам билан кўришишимни ман этди. Бу туфайли, бошқа ҳеч ким менга ғамхўрлик қилмайди ва ҳатто Яҳова мени ташлаб кетди деб ўйлайдиган бўлдим. Яшашни сира ҳам хоҳламаганман. Вақт ўтгач, қанчалик хато фикр юритганимни пайқадим». Келажаги тўғрисида ишончсизлик ҳис қилган Ванда исмли аёл қуйидагиларни айтди: «Ажрашгач, инсонлар, жумладан имондошларим ҳам мен ва болаларим билан умуман қизиқмаётганларига амин эдим. Бироқ ҳозир, биродару опа-сингилларимиз атрофимизда гирдикапалак бўлишганини ва болаларимни Яҳовага топинишга ундашим учун ёрдам беришганини тушундим».\nШу каби фикрларни инобатга олиб, ажрашганларнинг баъзилари салбий ҳиссиётларга шўнғиб кетиши мумкин деган хулосага келяпмиз. Улар ўзига нисбатан ёмон фикрларга бориб, ўзларини арзимас ва эътиборга нолойиқ деб ҳисоблашлари мумкин. Бундан ташқари, улар атрофдагиларни ҳукм қиладиган бўлиб қолишлари ҳеч гап эмас. Натижада, улар имондошларини ҳам совуқ ва бағритош деб билишлари мумкин. Шундай бўлса-да, Станислав ҳамда Ванданинг мисолларидан, ажрашган кишилар аслида имондошлари учун бефарқ бўлишмаганини тушуниб етишларини кўрса бўлади. Дарҳақиқат, ҳатто бошида ёрдами кўзга кўринмаса ҳам биродару опа-сингилларимиз уларга жуда яхши ғамхўрлик қилишади.\nЁЛҒИЗЛИК ВА КЎНГИЛСИЗЛИК ҲИССИ\nКўпгина ҳаракат қилсак ҳам, ажрашган имондошларимиз вақти-вақти билан ёлғизликни ҳис қилишлари мумкин. Айниқса ажрашган опа-сингилларимиз, кўпчилик уларга қизиқиш кўрсатмаяпти деган фикрга боришади. Алиса шундай деди: «Ажрашганимдан саккиз йил ўтган бўлса-да, гоҳида ўзимни ёмонларнинг ёмони деб ўйлайман. Шунақа пайтларда, ўзимни бошқалардан олиб қочиб, кўз ёш қиламан ва сиқилиб ўтираман».\nАжрашган кишиларнинг ҳаммаси ҳам, бу мақолада муҳокама қилинган ҳис-туйғуларни бошдан кечирмаслиги мумкин. Лекин Муқаддас Китобда, ўзини бошқалардан олиб қочиш борасида яхши маслаҳат бор. Ушбу маслаҳатга амал қилмаслик, кишини «бутун доноликни» рад этишига етаклайди (Ҳик. 18:1). Ёлғизликни ҳис қилган одам, ўзга жинсдаги кишидан қайта-қайта маслаҳат сўрашдан ёки тасалли излашдан эҳтиёт бўлиб, доно йўл тутган бўлади. Шунда, ўринсиз ишқий ҳис-туйғулар ривожланишининг олдини олади.\nАжралган имондошларимиз кучли ҳиссиётлар, жумладан келажаги борасида ташвишланиб ва ёлғизлик ёки ҳатто кўнгилсизлик каби ҳис-туйғулар гирдобида қолиб, азоб чекишлари мумкин. Бундай ҳиссиётлар кенг тарқалганини ва ҳозирнинг ўзида уларни енгиш қийин эканини англаб, ажрашган имондошларимизни садоқат ила қўллаб-қувватлаш орқали Яҳовага тақлид қилишимиз керак (Заб. 54:23; 1 Бутр. 5:6, 7). Уларга таклиф этаётган ҳар қандай кўмагимиз ўта қадрли эканида амин бўлишимиз мумкин. Шу тарзда, улар жамоат ичра ёрдам кўрсатаётган чин дўстларни топа олишади (Ҳик. 17:17; 18:24).\n^ 6- х.б. Айрим исмлар ўзгартирилган.\nАжрашишга нисбатан тўғри нуқтаи назар\nЯҳованинг хизматчилари сифатида никоҳга ниҳоят даражада жиддий қараймиз. Сабаби, Муқаддас Ёзувлар асосида мулоҳаза юритамиз. Масалан, Малаки 2:16 даги Худонинг: «Мен ажралишдан нафратланаман»,— деб айтган аниқ сўзларини биламиз. Муқаддас Китобга биноан, ажралиш учун фақатгина битта, яъни турмуш ўртоғи бўлмаган киши билан жинсий алоқада бўлишдек бир асос бор. Шуни айтиш жоизки, ушбу асосга эга бўлмай туриб ажрашиш ва эҳтимол ўзга киши билан турмуш қуришни режалаштиришнинг ўзи ҳам жиддий хато деб саналади (Ибт. 2:22–24; Қонун. 5:21; Мат. 19:4–6, 9).\nЛекин ажралишгач, масиҳий турмуш ўртоқларнинг бири бевафо эканлиги тасдиқлангандан сўнг, имондошларимиз унинг жабр кўрган собиқ умр йўлдошини қўллаб-қувватлашади. Зеро улар, «кўнгли чўккан» содиқ кишиларга ёрдам кўрсатиш учун қўлидан келганини қилиб, Яҳовага эргашишади (Заб. 33:16, 19; Ишаё 41:10).\nҚАНДАЙ ЁРДАМ БЕРИШИНГИЗ МУМКИН?\nЁрдам манбаи бўла оласизми? Ўзларини, ушбу мақолада айтилган кишилар каби ҳис қилаётганларга кўмаклашиш учун нима қила оласиз? Келинг, бу борада Муқаддас Китобда нима дейилганини ва содиқ масиҳийлар қай йўсин амалий ёрдам таклиф қилишганини кўриб чиқайлик.\nЗийрак тингловчи бўлинг (Ҳик. 16:20, 23).\nАжралишдан сўнг, айрим кишилар нега бундай бўлганининг тафсилотларини муҳокама қилишни истамаслигини тушунсангиз керак. Дарҳақиқат, ажрашган киши ҳиссиётларини тўкиб-солиши ёмон оқибатларга олиб келиб, ташвишини аслида енгиллаштирмаслиги мумкин (Ҳик. 12:25; Рим. 12:15). Мақолада айтилган Адамга кўмаклашган Михал акамиз раҳмдил бўлиб, ҳар бир тафсилотни аниқламайдиган зийрак тингловчи бўлиш керак деган фикрга қўшилади. У шундай деди: «Мен, Адамга унинг қийин дамларида салбий ҳиссиётларга берилиб, кейинчалик афсусланадиган бирон нарсани ўйламай айтиб қўйиши мумкинлигини кўришига ёрдам беришга интилардим». Шундай қилиб, Михал ҳар бир тафсилотни билиш истаги йўқлигини яққол билдирган. Лекин шу билан бирга, у Адамни чин дўст сифатида тинглаган. Биз ҳам, ҳатто жамоат учрашувининг бошида ёки кейин бундай кишиларга содда қилиб: «Яхшимисиз? Сиз жудаям қийин дамларни бошдан кечираётганингизни тушунаман. Сизга ёрдам беришга доим тайёрман»,— деб айтсак бўлади.\nҚизиқиш кўрсатинг (Филип. 2:4).\nМирослав қуйидагиларни эслаб, деди: «Рафиқам икковимиз, ажрашган бир синглимизга ёрдам беришни режалаштирдик. Масалан, уйининг эшигидаги қулфини тузатиб бердик. Қолаверса, у билан бирга шифохонага бориб келдик». Шунга ўхшаш ишлар оддий бўлиб туюлиши мумкин, аммо улар амалий ва фойдалидир. Бу жуфтлик кўмаклашган ўша синглимиз кейинчалик ўзига келди. Эътиборлиси шундаки, вақт ўтгач, у кашшофликни бошлади ва унинг 11 ёшли қизчаси сувга чўмди.\nАжрашган кишини, Яҳова унинг вазиятини тушунаётганига ишонтиринг.\nАгар бирон киши ўзига ҳурматни йўқотгани дастидан азоб чекаётган бўлса, уни Аллоҳнинг ҳар бир хизматчисига ғамхўрлик қилаётганида амин бўлишига кўмаклашинг. Шубҳасизки, биз «кўпгина чумчуқлардан кўра қадрлироқ» бўлиб, Худонинг назарида ноёб ва азиз ҳисобланамиз (Мат. 10:29–31). Ҳа, «одамларнинг қалбини Эгамиз синайди» ва У ажрашганларни тушунишга қодир. Тангримиз содиқ хизматчиларининг биронтасини асло тарк этмайди (Ҳик. 17:3; Заб. 144:18; Иброн. 13:5). Сиз ҳам ғамхўрликни намоён этяпсиз экан, Аллоҳ унинг ҳақиқатга бўлган севгисини ва ҳақ топинишни қўллаб-қувватлаш учун қилаётган ҳаракатларини қадрлашига ишонтиринг (Филип. 2:29).\nАжралган кишини жамоатдан узоқлашмасликка унданг.\nТўғри, қарама-қарши ҳиссиётларга шўнғиган киши учун, учрашувларга бориш гоҳида қийин бўлар. Бироқ йиғилишларимиз мустаҳкамлаш ва тасалли бахш этиш — «далда бериш учун» хизмат қилади (1 Кор. 14:26; Заб. 121:1). Бу масалада, оқсоқолларнинг кўрсатган ташаббуси ўта аҳамиятли. Мақолада тилга олинган Ванда: «Уларнинг ёрдами ҳалигача ёдимда»,— деб бўлишди.\nАжрашган кишини, Аллоҳ билан бўлган муносабатларини ибодат, шахсий тадқиқ ва фикр юритиш орқали мустаҳкамлашга чорланг (Ёқб. 4:8).\nҚодир Тангри Яҳова самода бўлса-да, ажрашган кишиларни қуйидагиларга ишонтирмоқда: «Камтар, мўмин бўлган одамга, каломим олдида титрайдиганга Мен эътибор билан қарайман». Қолаверса, уни ҳар биримиз ибодат ва шахсий тадқиқ орқали Худога қанчалар яқинлаша олишимизга ишонтиринг (Ишаё 66:2).\nВаъзгўйлик хизматида ҳамкорлик қилинг ёки учрашувларга бирга тайёрланинг.\nБу, ажрашган масиҳийларга ҳаётда ўзини кўпроқ дадил ҳис қилишига ёрдам беради. Ажрашганидан сўнг кўнгли чўккан Мартага битта ғайратли опамиз ёрдам берган. У шундай деган: «Биз доим бирга хизмат қилардик. Қўйган мақсадларимизга эришганимизни кўриб, қувончга тўлардик. Баъзида йиғилишларга тайёргарлик кўргач, бирон мазали овқат пиширардик».


Улар ҳам шаҳар кўчаларида эркин кеза олсинлар — Сот адилеттигине жетүү\nЧетверг Август 20th, 2015 admin Биз, Биздин авторлор:, Материалдар:, Пресса 0\nЖисмоний имконияти чекланганларнинг “Интеграция” жамотчилик жамғармаси бошлиғи Марина Фегеле йигирма йил аввал автоҳалокатга учраган ва ўшандан буён хасса таёқ унинг яқин ҳамроҳи бўлиб қолди. Унинг айтишича, Ўшда жамоат жойлар ва транспортларда имконияти чекланганлар учун қулай шароитлар етарли эмас.\n“Ҳокимият вакиллари автомат тарзда туширилиб, чиқариладиган маҳсус пандусли автобуслар олиб келамиз, деб айтишган. Биз эса бундай техникани кутишдан чарчамаймиз ва умид билан яшаяпмиз”, дейди Марина Фегеле.\nБундан бир неча йил аввал автобус ҳайдовчилари орасида имконияти чекланганларни олмай кетадиганлари кўп учраган экан. Ҳозир эса бу муносабат ижобий томонга ўзгарганлигини Марина мамнуният билан таъкидлайди:\n“Аввал улар бизларга тўхтамас эди. Ёки тўхтаб турган автобусга етиб боргунимизча юриб кетишар эди. Ҳайдовчилар орасида тушинтириш ишларини олиб борганимиздан сўнггина уларда толерантлилик ҳисси пайдо бўлди ва ҳайдовчилар муомиласи яхши томонга ўзгарди. Ҳозир биз учун қулай бўлган жойларда, бекатлардан ташқарида бўлишидан қатъий назар қаерда бўлмасин тўхтаб, чиқиб-тушишимизда ёрдам беришмокда. Фақат маршрут таксиларнинг зинаси баланд бўлгани учун бизга ноқулайлик туғдирар эди. Аравачада юрадиганлар эса имконига қараб таксида юришга мажбур бўлишади”.\nМарина айтганидек, жисмонан имконияти чекланганларнинг жамоат транспортларига чиқиб-тушиши анча мушкул иш. Буни улар бировларнинг ёрдамисиз бажара олишмайди. Биз буни аравачада юрадиган болани автобусга чиқиб туширишда қатнашганимиздан сўнг ҳис қилдик.\nШундан бўлса керак саломатлиги заиф фуқароларни кўчада кам учратамиз. Улар юқоридаги ҳолатларга кўп дуч келгани учун уйда ўтиришни афзал кўришади, дейди Марина.\n“Яқинда аравачада юрадиган бир қиз билан суҳбатлашиб қолдим. У бир куни кўчага ҳамроҳсиз чиққан экан, одамлардан бири уни камситиб, ҳақоратлаганини айтиб берди. -Сен фақат уйда ўтир. Кўчага чикиб жамоат олдида ўзинг шарманда бўляпсан ҳалос, деганини эшитиб ёқа ушлаб қолдим. Хорижда бундайларга мулойим муносабатда бўлишади. Бизда эса афсуски бошкача… айримларнинг савияси қуйи даражада”.\nРАДИК УЧУН ҚЎЛБОЛА ПАНДУС\nОиласи билан уйма-уй кўчиб ижарада турадиган Радик Кутуев умуман юра олмайди. Шунинг учун аравачаси унга ҳам кўмакчи, ҳам ҳамроҳ вазифасини бажаради. Аммо бу ёрдамчи восита ҳам Радикни бинодан, ҳатто уйидан ташқарига чиқишига ёрдам беролмайди. Чунки аввал турган ижара уйидаги зинапояга дўстлари қўлбола пандус қуриб беришган эди. У орқали албатта ҳамроҳлар кўмагида ташқарига чиқиш имконига эга бўлган эди. Пандусни ётиқроқ қуришнинг иложиси бўлмаганидан бир неча бор араваси билан бирга қулаб тушган экан. Мана бошқа уйга кўчиб ўтгач эса ўша пандус ҳам йўқ ва у яна кўчага чиколмай колган. Дўстлари пандус қуриб берайлик дейишмоқда. Лекин, бу уйда Радикнинг қанча муддат яшаши номаълум булгани учун бироз ўйланишмоқда. Устига устак қўшнилар ва керакли идораларнинг руҳсати бўлмаса бу ишга қўл уриб бўлмайди. Шунинг учун икки ойдан буён шаҳар кўчаларини кўрмаган Радик нафақат кўп каватли уйларда балким, касалхоналарда ҳам ногиронлар учун шароитлар йўқлигидан нолийди.\n“Яқинда шаҳар касалхонасига даволанишга бордим. Неврология бўлими 2-қаватда жойлашган бўлиб, зинадан тушиб-чикиш қийин. Ҳожатхона, йўлак ва палаталар торлигидан аравада юриш анча мушкул. Мен борган барча тиббиёт масканларида аравачада юрадиган ногиронлар учун шароит йўқ. Шунинг учун анчадан буён касалхонада ётиб даволанганим йўқ. Аслида, бир йилда ҳеч бўлмаганда бир марта касалхонада ётишим шарт. -Хоҳласанг уйда даволан, дейишди. Уйда фақат уколдан бошқа яна нима қилиш мумкин. Массаж, физ-даво каби бошқа процедураларни олишнинг иложиси бўлмайди”.\nАйрим иморатларга қурилган пандусларни ҳисобга олмаса, имконияти чекланганлар учун шароит яратишда сезиларли ўзгариш йўқ дейди, Радик.\n“Бир неча бор айтганим ва ёзма равишда мурожаат қилганим билан мен борган барча идораларда фақат айримларидаги пандусларни ҳисобга олмаса, ҳеч қандай ўзгариш бўлмаяпти. Қисқаси жилиш йўқ ва барча ҳаракатларим зое кетмоқда”.\nПАНДУСЛАРНИНГ ҲАМ ЎЗ АНДОЗАСИ БОР\nСобиқ совет давридаги кўп қаватли уйлар пандуссиз қурилган. Сўнги йилларда авж олган қурулишларда ҳам пандус масаласига жиддий эътибор қаратилмаяпти десак, муболаға бўлмайди. Жамоат кўп катнайдиган иморат раҳбарларига пандус қуриш вазифаси топширилган бўлиб, баъзи бирлари талабга жавоб берадиганини ясаттирса орасида бечиқим , ҳўжакўрсин ноқулай йўлакни қўйиб ҳотиржам тортганлари йўқ эмас. Марина каби хасса таёқ билан босиб келадиганлар учун зиналарга ушлагичлар ўрнатиш ҳеч кимнинг ҳаёлига ҳам келмаган. “Интеграция” жамоатчилик жамғармаси раисаси Марина Фегеле имконияти чекланганларга қулайлик яратиш масаласига бефарқ муносабатда бўлаётган раҳбарлар пандус қурилишида афсуски меёрларга эътибор қаратишмаётганини айтади.\n“Масалан, шаҳар ижтимоий тараққиёт бошқармасининг пандусини олсак, яхшидек кўрингани билан, андозаларга мос келмайди ва фақат 1-қаватгагина кириш мумкин. Иккинчи-учинчи қаватлардаги раҳбарлар ўзлари тушиб қабул қилмагунча кутишга мажбур бўлишади. Вилоят кутубхонасининг пандусини олайлик, стандартга мутлақо тўғри келмайди. Тиккали ва силлиқгидан ҳатто мен ҳамхасса билан босгани қўрқаман. Аравачада юрадиганлар учун эса бу жуда ҳавфли. Ҳамроҳи бўлган тақдирда ҳам қулаб тушиши мумкин. Ўшдаги “Манас” аэропортида ҳам пандус меъёрида қурилган эмас. Ёмғир ва қорли кунларда юролмайсан. Бундай ноқулай пандусларни санаб саноғига етиш қийин. Барча талаб ва меёрлар ила қурилган падусни яратганларнинг иши таҳсинга лойиқ”.\nЗамонавий қурулиш меёрларида пандус кўрсатилган. Аммо унинг ҳам ўзига яраша андозалари бор. Ўш шаҳар қурулиш ва архитектура бошқармасининг етакчи архитектори Камалбек Ормонкулов пандуснинг қиялиги 8 даражадан ошмаслиги кераклигини айтади.\n“Қурулиш қоидаларида “СНИП” деган кўрсатма бор. Унга кўра қуриладиган пандус қулай, тиккалиги имкон борича саккиз даражадан ошмаслиги, устига эса резина қоплама қопланиши ёзилган. Аммо қурулиш чиқимлари кўпайиб кетган ҳолларда бетонлигича қолиши мумкинлиги ҳам қайд этилган. Имконияти чекланган фуқаролар яшаши кўзда тутилиб, кўп қаватли уйларнинг иккинчи қаватигача маҳсус йўлак бўлсин деган буйруқ ҳам бор. Айни дамда қурилаётган биноларда бу меёрларнинг барчасини сақлашга ҳаракат қиляпмиз. Қурилиш топширилишидан олдин “Экотехинспекция” идорасининг вакиллари уни текшириб, кейингина фойдаланишга руҳсат беришади. Афсуски, бундан 3- 4 йил аввал бунёд этилган уйларда афсуски камчиликларни кўриш мумкин.»\nҚонун ва қоидаларда қанчалик эътироф этилмасин имконияти чекланган фуқаролар учун жамоат жойлар ва транспортларда керакли шарт-шароитлар кўнгилдагидек эмас. Қандай бўлган тақдирда ҳам ҳаёт давом этаверади. Марина кабилар хассага таяниб тирикчилик қилса, Радикка ўхшаганлар эса аравачага боғланган ҳолда умид билан яшайдилар.\nҲАЛҚАРО ТАШКИЛОТЛАР БИЛАН ҲАМКОРЛИК\nЎш вилоятининг Қорасув ва Новқат район судларининг биноларида имконияти чекланган фуқаролар учун кириш имкониятлари тузилган. Бу ҳақда «Қирғизистонда суд адолатлилигига имкониятни кенгайтириш» лойиҳасининг эксперти Шарабидин Таиров билдирди.\nУнинг айтишича, мазкур йилнинг май ойида ногиронларнинг суд иморатларига бориб мурожаат қилишига шароит яратиш мақсадида махсус пандус ва унинг ушлагичларини ясаб бериш учун лойиҳа ишлаб чиқилган. Мазкур лойиҳани ҳозирда Финляндиянинг Ҳукумати молиялаштирмоқда.\n«Сезим» ногиронлар жамиятининг етакчиси Камилжан Майнаевнинг ҳам имконияти чекланган. Жисмоний имконияти чекланганларнинг ҳуқуқларини химоя қилиш учун судга тез-тез бориб туради. У пандусларнинг қурилганлиги улар учун яхши имконият бўлганини таъкидлайди.\nАлбатта, бу билан муаммолар тўла ечилиб қолгани йўқ. Ўш шаҳрининг бир қатор кўп қаватли уйлари, магазин каби маиший хизмат кўрсатиш уйларини қуриш вақтида ва хатто йўллар қурилишида ҳам кўп ҳолларда имконияти чекланганларнинг манфаати унутиб қўйилади.\nУларга шароит яратиш учун муаммони тез-тез кўтариб, эслатиб туриш ва ҳалқаро ташкилотлар билан алоқаларни кучайтириш зарурлиги тажрибадан кўринади.\n«Данный материал был подготовлен при содействии проектов ПРООН и Министерства иностранных дел Финляндии «Расширение доступа к правосудию в Кыргызской Республике» и «Совершенствование Верховенства права и доступ к правосудию в целях обеспечения устойчивого мира».


Чеклист: Кўп ташвиш чекишингизни билдирувчи 10 белги • NeMolchi.uz\nBosh sahifa Jabrlanganlarga maslahat Чеклист: Кўп ташвиш чекишингизни билдирувчи 10 белги\nЧеклист: Кўп ташвиш чекишингизни билдирувчи 10 белги\nУйқусизлик, мукаммалликка интилиш, қўрқув, мушаклар спазми ва бошқалар\nИҚТИСОДИЙ МУАММОЛАР, ИМТИҲОН ЁКИ БОШҚА ДАВЛАТГА КЎЧИШ ҲАҚИДА ХАВОТИРЛАНИШ табиий ҳолат. Аммо сабаб ва сабабсиз хавотирлар кўпаяверса, улар қўрқувга айланса, оддий турмуш тарзига халал берса, вазиятни эплай олмасангиз, хавотирли ҳолат ривожланаётганидан далолат беради. ЖССТ маълумотларига кўра, дунё бўйича 264 миллион одамда хавотирли ҳиссиёт бўлади (улар орасида аёллар кўпроқ). Яхшиямки, бошқа руҳий касалликлардан фарқли равишда, уни даволаса бўлади. Самарали усуллардан бири — когнитив-хулқ-атвор психотерапияси.\nМэйо клиникаси экспертларининг сўзларига кўра, хавотирли ҳиссиётнинг пайдо бўлиш сабаби охиригача маълум эмас. Бунга турли омиллар сабаб бўлади: генетик мойиллик, болаликдаги руҳий жароҳатлар, спиртли ичимлик ва баъзи дориларни истеъмол қилиш. Хавотирли ҳиссиётда одамлар турли шикоятлар билан мурожаат қилади: ошқозондаги муаммолардан тортиб, ўта қаттиқ чарчоқ ҳолатигача. Баъзи кузатувларга кўра, бу каби симптомларнинг сони юзга яқинлашиб қолган.\nХавотирингиз ўз сабабидан кўра кучлироқ\nЮқори хавотирнинг оддий ташвишлардан асосий фарқи, у ҳамроҳ каби ёнма-ён юради, ҳаёт сифатига салбий таъсир қилади ва инсоннинг ҳар кунлик фаолиятини бузади. Бундан ташқари, ташвишли хавотирнинг яна бир белгилари, у ойлаб мунтазам безовта қилади ва ҳар куни чуқурлашиб бораверади. Бунда хавотир даражаси унга сабаб бўлган вазиятнинг жиддийлигини акс эттирмаслиги ҳам мумкин. Қаттиқ хавотирни шунингдек, оддий нарсалар ҳам келтириб чиқаради, масалан, ўчирилмаган дазмол (аслида ўчирилган бўлади) ёки қийшиқ тахланган ёстиқлар ҳақидаги ўй.\nЖисмонан ўзингизни яхши ҳис қилмайсиз\nХавотирнинг нафақат руҳий, балки жисмоний аҳволнинг ёмонлашуви билан боғлиқ белгилари бор: буларга бош айланиши, оғизнинг қуриши, кўп терлаш, юракнинг тез уриши, кўнгил айниши, бош оғриғи киради. Ушбу барча ёқимсиз симптомлар — нафас олиш, овқат ҳазм қилиш ва қон айланишини назорат қилувчи симпатик асаб тизимининг ўзгаришидир. Хавф ҳақида хабар топган мия (у ҳақиқий вазиятни билмайди) танани стресс вазиятига тайёрлайди, яъни одамни қочиш ёки курашишга шай қилади. Ҳақиқий хавф юзага келганда, организмнинг бундай жавоби чиндан ҳам зарур, аммо сохта хавфда бу зарарига ишлаши мумкин, яъни хавотир танани ортиқча безовта қилгани қолади.\nФақат ушбу белгиларга таяниб, ўзига «хавотирли ҳиссиёт» деб ташхис қўйиш яхши фикр эмас. Чунки улар бошқа касаллик белгиси бўлиши ҳам мумкин, шунинг учун шикофорга мурожаат қилган афзал. Агар мутахассис кўнгил айниши, қон босимининг ошиши, ҳолсизланишни жисмоний нуқсонга киритмаса, демак, психотерапевтга бориш лозим.\nТез чарчаш хавотирга жавобан кортизол (стресс гормони) моддасининг ишлаб чиқарилиши билан боғлиқ. Кортизол мияни ҳаяжон манбасидан халос бўлишга чақиради, аммо хавотирли ҳисда ташвишли ҳолатни нима келтириб чиқаргани номаълум. Натижада мия ушбу гормон босими остида ишлашдан чарчайди, айниқса, бу деярли ҳар куни содир бўлса, оқибатда умумий чарчоқ келиб чиқади. Назарияга кўра, чарчоқ хавотирли ҳисга тегишли бошқа белгиларнинг оқибати бўлиши ҳам мумкин — масалан, уйқусизлик ёки мушак зўриқиши — аммо олимлар ҳали бунга аниқ далилни топганича йўқ.\nШубҳасиз, биргина чарчоқ асосида хавотирли ҳисни ташхислаш мумкин эмас, чунки бу кўплаб касалликларнинг белгисидир, шу жумладан, тушкунлик ва гипотиреозники ҳам. Барча касалликларда у турлича даволанади, шунинг учун ташхислашга алоҳида ёндашиш керак, энг аввало, барча шикоятлар ва белгилар ўрганилиши лозим.\nБир жойда ўтира олмайсиз\nБундай хавотирли ҳолатни беморлар кўпинча «ҳаракат қилишга бўлган кучли хоҳиш» сифатида тавсифлашади. Хавотирли сезги кўпроқ ўсмир ва болаларда тарқалган, шунданми, улар бир жойда ўтиришни истамайди. Ушбу ташхисга эга 128 нафар бола ўрганилганда, уларнинг 74 % ини ушбу симптом безовта қилиши маълум бўлди. Таққослаш учун: 70 % одамларда қоринда оғриқ пайдо бўлса, кучли терлаш — 45 % ида учрайди. Ота-оналар бундай хулқ-атворни нормал деб ҳисоблайди, аммо ўта фаоллик олти ой давомида ҳар куни такрорланаверса, психотерапевт ҳузурига бориш учун сабаб бўлади.\nЭътиборни бир жойга жамлай олмайсиз\nКўпдан бери диққатни жамлай олмасликдан азият чекасиз ва буни ўзини-ўзи ривожлантириш ва тартибга солиш бўйича китоблар ёрдамида ҳал қилишга аҳд қилгансиз. Бу каби китоб муаллифлари муаммонинг сабаби ялқовликда, ҳаракат қилишни истамасликда, ишни яхши кўрмасликда, дейишлари мумкин. Баъзида мақсад зўр бўлса, чиндан ҳам вазият ўзгаради, аммо бу иш хавотирли сезгига тушиб қолади. 157 нафар бола иштирок этган тадқиқотда, хавотирли сезгига эга болаларнинг учдан икки қисмида диққатни жамлай олмаслик кузатилган. Яна бир бошқа тадқиқотда айтилишича, хавотири бор 175 нафар катта одам ўрганилган, олимларнинг аниқлашича, 90 % иштирокчи эътиборни бир жойга жамлашда муаммоси бор ва бу ҳолат ташвиш кучайган сари ёмонлаша бораверади.\nХавотир ҳуружлари иш самарадорлигини пасайтиради ва ишчи хотирага салбий таъсир ўтказади. Ишчи хотира одатда маълумотни сақлашга ёрдам беради ва инсон ушбу хотирадан фойдаланади. Албатта, хавотирли сезги ишда вазифа бажаришга халал берадиган ёки бироз аввал кимга қўнғироқ қилганингизни эслашга тўсқинлик қилувчи ягона сабаб эмас. Хотира ва диққатни жамлаш бобидаги муаммолар эътибор етишмовчилиги синдроми ва тушкунликнинг ҳам белгилари ҳисобланади.\nАсаб тизими барча нарсаларга нисбатан ўта сезгир бўлиб қолгандан кейин, асабийлик пайдо бўлади. Бу асло ёмон хулқ-атворнинг белгиси эмас. Илгари жаҳлингизни чиқармаган ҳодисаларни жуда оғриқли қабул қилиш юқори хавотир белгисидир. Аввалги тадқиқотлар шуни кўрсатдики, 6166 иштирокчидан 90 % и касаллик зўрайганда, ўта асабийлашиб кетади.\nҲиссиётларни назоратга олиш қийин, аммо бунга ўрганиш мумкин. Чуқур нафас олиб, асабингизга теккан омил ёки вазиятни таҳлил қилинг. Тайм-аут олинг ёки асабингизга тегаётган инсон билан мулоқотни чекланг — бу кайфиятнинг кескин ўзгаришини олдини олади. Агар асабийлик замирида хавотирли сезги ётган бўлса, даволаниш натижасида бу белги ҳам ўтиб кетиши керак.\nМушакларингиз мудом таранг туради\nХавотирли ҳиссиётларга хос бўлган мушаклар таранглиги синдроми яхши ўрганилмаган. Аммо уларнинг келиб чиқиш сабаби маълум: хавотирга жавобан тана мушакларни таранглаштиради, шу тарзда ҳар қандай ҳодисага тайёр туради (балки қочиш керак бўлиб қолар). Хавотирли ҳиссиёт вазиятида эса ҳеч қаерга қочиш керак эмас, аммо мушаклар таранглашиб тураверади. Бу турлича намоён бўлади: жағларни бир-бирига қаттиқ босиш ёки қўлларни мушт қилиш, мушаклардаги оғриқ, спазм, қисилиш. Баъзида ноқулайлик шу даражага етадики, одам ўрнидан тура олмайди, бу вазиятда фақал дорилар ёрдам бериши мумкин.\nПсихология фанлари доктори ҳамда Хавотир ва стресс ҳиссиётлари институти (Мэриленд, АҚШ) ҳамбошқарувчиси Салли Уинстон сўзларига кўра, мушакдаги тарангликни жисмоний фаоллик енгиши мумкин. Бу масалада энг муҳими, мунтазам ҳаракатлар, акс ҳолда янги безовталик ҳуружлари ва оғриққа қарши кураш қийинлашиб бораверади. Мушак таранглигини шунингдек, релаксация усуллари ҳам йўқотиши мумкин, ушбу усул хавотирли ҳиссиётларни даволашда самарали қўлланилади.\nМасъулиятли чиқиш ёки янги лавозимга тайинлов куни олдидан тунда ухлай олмаслик табиий ҳолат. Аммо бу ҳолат ҳеч қандай сабабсиз яна ва яна такрорланаверса, демак, хавотирли ҳиссиёт бўлиши мумкин. Бундай ташхисга эга одамлар кўпинча ёмон ухлайди, тунда кўп уйғонади. Эрталаб эса чарчаб уйғонади, каравотдан тургиси келмайди.\nОлимлар уйқусизлик ва хавотир ўртасида боғлиқлик борлигини бир неча марта таъкидлашган. Аммо унинг сабаби ва оқибати ҳозирча номаълум. Улар бир-бирига таъсир қилади, яъни хавотирланиш уйқусизликни келтириб чиқаради ва аксинча. Масалан, Лондон Қироллик коллежида тадқиқот ўтказилди, аниқланишича, болаликдаги уйқусизлик келажакда хавотирнинг ривожланишига сабаб бўларкан. Уйқу бузилишининг хавфлари кўп: Американинг хавотирли-депрессив ҳиссиётларни тадқиқ қилиш бўйича уюшмаси маълумотларига кўра, бу муаммо юрак-қон томир касалликлари, қандли диабет, инсульт ва семизликка олиб келиши мумкин. Аммо ечим бор: масалан, когнитив-хулқ-атвор терапияси хавотир ва уйқусизликдан халос бўлишда ёрдам беради, бу канадалик олимларнинг фикри.\nФобия — хавотирли ҳиссиётнинг алоҳида тури; бу маълум бир нарса ёки вазиятлардан қўрқув ҳисси, масалан, илон (герпетофобия) ёки самолётда учиш (аэрофобия)дан. Агар қўрқув кучайиб борса, бузғунчилик оқибатларига олиб келса, демак, бу фобик ўзгаришнинг яққол белгиси. Одам қўрқув учун объектив сабаб йўқлигини тушунади, аммо ўзини бошқара олмайди. Фобиялар ҳаётни мураккаблаштиради, танловга таъсир ўтказади: масалан, учишдан қўрқадиган одам саёҳатга бормайди ёки ҳашаротлардан қўрққани учун, дам олиш кунларини дўстлари билан ўрмонда эмас, балки телевизор қаршисида ўтказишга мажбур бўлади.\nХавотирли ҳиссиётнинг алоҳида тури сифатида яна бир фобияни ажратиб кўрсатишади, яъни жамиятдан қўрқиш ёки ижтимоий хавотирли ҳиссиёт. Бу касалликда одамлар атрофдагиларнинг муҳокамаси, камситиши, баҳолашидан қўрқади, тадбирлардан олдин қаттиқ ташвишланади, меҳмон йиғиладиган жойлардан қочади. Ижтимоий фобиядан азият чекаётган инсон ҳар бир қадами учун хавотирланади, одамлар орасида қизаради, қоқилиб тушади, вазиятни назорат қила олмаслигидан сиқилади. Социофобия — анча кенг тарқалган муаммо. Американинг ўзида бу иллат 15 миллион одамда бор, аммо улар ичидан малакали ёрдам учун мурожаат қиладиганлари саноқли.\nСиз мукаммалликка интилувчансиз\nХатоларга йўл қўйиш, таҳлил қилиш, уларни келажакда такрорламаслик учун олға интилиш нормал ҳолат. Ўзини айблаш, уришиш, кимнингдир қоидаларига мос келмасликдан қўрқиш эса яхши эмас. Ўзини қийнаш эвазига мукаммалликка интилиш руҳий саломатликка таъсир қилади: олимлар мукаммалликка интилиш билан хавотир ўртасида боғлиқликни топишди.\nМукаммалликни севувчилар барча жабҳада идеал бўлишга ҳаракат қилади — бу нафақат шахсий ва касбий хислатларга боғлиқ, балки майда-чуйда нарсаларда ҳам акс этади: ошхона деворини ялтиратиб тозалашдан тортиб, текис тахланган китобларгача. Аммо кўпинча натижа баҳрамандлик бағишламайди, одам яхшироқ бажармагани учун ўзини уриша бошлайди, ҳаммасини қайта бажаради, қачон тўхташ кераклигини ҳам билмайди. Психология фанлари доктори Катария Мокрю бундай вазиятда таймерни икки соатга қўйишни маслаҳат беради, вақт тугагач, ишингиз қайси нуқтага етишидан қатъий назар тўхтайсиз. Бу лайфхакни биринчи рўзғорда синаб кўринг, ана ундан кейин ишингизга ўтинг — шу тариқа вақтингизни тежайсиз ва ҳаракатларингизни назорат қилишни ўрганасиз.


ОАВ: Париждан Қоҳирага учаётган EgyptAir самолёти радар экранларидан йўқолди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари ОАВ: Париждан Қоҳирага учаётган EgyptAir самолёти радар экранларидан йўқолди\t09:52, 19 май 2016\tПариждан Қоҳирага учаётган Мисрнинг EgyptAir авиакомпанияси самолёти диспетчерларнинг радарларидан йўқолди.\nАвиакомпания маълумотларига кўра, лайнер Мисрнинг ҳаво кенглигига 10 миль киришга улгурган. Самолёт билан алоқа йўқолганида у 11 минг метр баландликда бўлган.\nA320 бортида 59 нафар йўловчи ва 10 нафар экипаж аъзоси бўлган. Франция пойтахитдан самолёт Париж вақти билан 23:09 парвоз қилиб соат 03:05 да Қоҳирага қўниши керак бўлган.\nАйрим маълумотларга кўра, сўнгги марта учувчилар алоқага Афина билан чиқишган, яна баъзи маълумотларга кўра эса Туркия билан. Миср ҳаво ҳарбий кучларининг самолётлари A320 лайнери қидирув ишларига киришиб кетган. Авиация самолёт йўқолган ҳудудда қидирув ишлари олиб бормоқда.


ЖЧ-2022. Усмон Тошев нима учун "Бухоро" футболчисини терма жамоага чақирмаганини айтди » Ўзбекистон янгиликлари – Zamin.uz\n, 05 2020, 18:16\nЖЧ-2022. Усмон Тошев нима учун "Бухоро" футболчисини терма жамоага чақирмаганини айтди\n05 сен, 06:00 1 622 Спорт\nЖЧ-2022 саралаши доирасидаги Тожикистон - Қирғизистон учрашувидан олдинги матбуот анжуманининг иккинчи қисмида мезбонлар устози Усмон Тошев ва жамоа сардори Ахтам Назаров иштирок этди. Бу ҳақда Тожикистон футбол Федерацияси расмий сайти хабар берди.\nУсмон Тошев, Тожикистон бош мураббийи:\n– Барчаси ЖЧ-2022 саралаши бошланиши билан табриклайман. Стартни анча узоқ вақт кутдик. Ўйинларга астойдил тайёрландик. Қирғизистон билан ўйинда мақсадимиз битта – ғалаба, уйда уч очко олиш ва саралашни яхши кайфиятда бошлаш. Мухлисларимизни қувонтиришни истаймиз. Жамоа тайёр, футболчиларнинг кўзлари ёнмоқда. Рақибни яхши ўргандик. Тажрибали, БААда ўтган Осиё Кубогида яхши иштирок этган жамоа.\n– ЖЧ-2022 саралашидаги қайси ўйин энг қийини бўлади?\n– Барча ўйинлар қизиқарли ва қийин бўлади. Барча жамоалар саралашга жиддий тайёргарлик кўришган, осон ўйинлар бўлмайди.\n– Мухлислар Тожикистон терма жамоасига тажрибали футболчилар Фатхулло Фатхуллоев ва Нуриддин Давронов чақирув олишмади деб савол беришмоқда?\n– Фатхуллоев ("Бухоро" футболчиси, изоҳ - таҳририят) Осиё Кубоги-2019 саралашининг сўнгги турида қизил карточка олган ва учта ўйинга дисквалификация қилинган. Унинг дисквалификацияси ЖЧ-2022 саралашига ҳам ўтади. Фатхуллоев ноябрь ойидаги баҳсларда бизга ёрдам бера олади. Нуриддин Давронов эса яқиндагина ўйнашни бошлади. У Уммонга яқинда кўчиб ўтди ва янги клубга мослашмоқда. Давронов керкли формага кириб олса миллий терма жамоага албатта чақирув олади.\n– Легионерлар Манучехр Жалилов, Хуршед Бекназаров, Амирбек Жўрабоев ва Парвизджон Умарбоев қандай ҳолатда?\n– Йигитлар яхши формада. Хуршед Бекназаров, Манучехр Жалилов ва Амирбек Джурабоев анча олдин терма жамоа ихтиёрига етиб келишгани яхши бўлди, улар жамоа билан кўп машғулот ўтказишди. Парвизджон Умарбоевга келсак, у ўтган куни етиб келди. У Болгария чемпионатида ўз клуби сафида майдонга тушгани боис олдинроқ кела олмади. Аммо Умарбоев ақлли, тезкор футболчи, тезда коллективга кўшилиб кетди.\n– Қирғизистон билан ўйиндан олдин мухлисларга нима дейсиз?\n– Мухлислар биз учун қайғуришаётганидан хурсандман. Барчани эртага стадионга таклиф қиламан ва муҳим баҳсда бизни қўллаб туришларини сўрайман. Ғалаба қозониб уларни хурсанд қилишга боримизни берамиз.\nАхтам Назаров, Тожикистон терма жамоаси сардори:\n– Биринчи ўйин доим муҳим, барча йигитлар ўйиннинг аҳамиятини ҳис қилиб туришибди. Терма жамоада ажойиб муҳит ҳукм сурмоқда, барча майдонга тушиб энг яхши ўйинни кўрсатишга тайёр. Рақиб бизга яхши таниш, уларга қарши бир неча марта ўйнаганмиз. Курашамиз ва ғалаба қозониб мухлисларни хурсанд қилишга ҳаракат қиламиз. Эртага барчани стадионга келиб бизнинг ҳақиқий 12-ўйинчимиз бўлишга чорлайман! Қадрли мухлислар, сизнинг қўллаб-қуввалашингиз зарур!\nТожикистон терма жамоасининг айрим футболчилари Тошкентдан Қирғизистонга нега ўз вақтида уча олишмади? 19 ноя, 07:01\nУсмон Тошев: "Энг муҳими уч очко олдик ва гуруҳда биринчи ўринни сақлаб қолдик" 11 сен, 22:00\nУсмон Тошев бошчилигидаги Тожикистон терма жамоаси яна ғалаба қозонди 10 сен, 18:01\nУсмон Тошев Тожикистон олимпия терма жамоасида мураббийлар штабини шакллантирди 03 дек, 06:31\nУсмон Тошев Тожикистон миллий терма жамоасини ҳам бошқаради 16 ноя, 07:57\nУсмон Тошев Тожикистон U-23 терма жамоаси бош мураббийи этиб тайинланди 15 ноя, 18:30\nШифокор коронавируснинг иккинчи тўлқини қачон юз бериши мумкинлигини айтди 05 июл, 17:46 104\nБританияда D витамини коронавирусга чалиниш хавфини камайтириши мумкинлиги тахмин қилинди 05 июл, 17:23 137\nКоронавирус: Эронда аянчли рекорд янгиланди 05 июл, 17:00 466\nҒузор ҳокимлиги ҳамширани ташвишлантирган муаммо асоссиз эканлигини маълум қилди 05 июл, 16:35 307\nҲиндистонлик эркак коронавирусдан ҳимояланиш учун ўзига 4 минг долларга тилла ниқоб ясаттирди 05 июл, 16:10 220\nҲечдан кўра кеч: 40 ёшдан кейин турмуш қурган Болливуд юлдузлари (фото) 05 июл, 15:46 376\nҚироллик коронавирус тарқалишига қарши кўз кўриб, қулоқ эшитмаган усуллардан фойдаланмоқда 05 июл, 15:25 945\nТошкентда яна бир бемор коронавирусдан вафот этди 05 июл, 15:00 471\nЖССТ коронавирусга қарши 3та дори синовини тўхтатди 05 июл, 14:35 741\nТуркияда ижтимоий тармоқлар чеклаб қўйилади: қачон, қандай ва нима учун? 05 июл, 14:11 495\n"Барса" "Интер"ни супер рокировкага кўндирмоқчи 05 июл, 13:50 462\nМессига янги жамоа топилди. Унга 10-рақам берилиши кафолатланди 05 июл, 13:30 691


ЭНДИ ҲАРБИЙ ХИЗМАТЧИЛАР МИЛЛИЙ ГВАРДИЯГА ШАРТНОМА АСОСИДА ХИЗМАТГА ҚАБУЛ ҚИЛИНАДИ\nЭНДИ ҲАРБИЙ ХИЗМАТЧИЛАР МИЛЛИЙ ГВАРДИЯГА..\nМиллий гвардия бўлинмаларига шартнома бўйича ҳарбий хизматга қабул қилиш танлов асосида амалга оширилади.\nЎзбекистон Республикаси Миллий гвардияси бўлинмаларига шартнома бўйича ҳарбий хизматга номзодларни танлаш ва қабул қилиш тартиби тўғрисидаги низом Адлия вазирлигида давлат рўйхатидан ўтказилди. Бу ҳақда вазирликнинг “Ҳуқуқий ахборот” канали хабар қилмоқда.\nНизомга мувофиқ, Миллий гвардия бўлинмаларига шартнома бўйича ҳарбий хизматга қабул қилиш танлов асосида амалга оширилади ва танловда Қуролли Кучлар сафида муддатли ҳарбий хизматни ўтаган (ўтаётган) ва сафарбарлик чақируви резервида ҳарбий хизматни ўтаган шахслар, олий таълим муассасаларида ҳарбий тайёргарликдан ўтган шахслар, муқаддам оддий аскарлар, сержантлар ва офицерлар таркибидаги лавозимларда шартнома бўйича ҳарбий хизматни ўтаган шахслар қатнашиши мумкин.\nТанлов якка тартибда суҳбат, ҳарбий-профессионал танлаш, тиббий кўрикдан иборат уч босқичда амалга оширилади.\nНизомга мувофиқ, номзод бўйининг баландлиги қуйидаги махсус антропометрик параметрларга жавоб бериши талаб этилади:\n• Фахрий қоровул ва бошқа барча бўлинмаларга – 185 сантиметрдан паст бўлмаслиги;\n• Отлиқ аскарлар эскадронига – 175 сантиметрдан паст бўлмаслиги лозим.\nШунингдек, ҳарбий-профессионал танлаш тадбирлари умумжисмоний тайёргарлик даражасини аниқлаш, индивидуал-психологик ўрганиш босқичларида амалга оширилади.\nУмумжисмоний тайёргарлик даражасини аниқлаш бўйича синовда қониқарсиз деб баҳоланган номзод, умумжисмоний тайёргарлик даражасини аниқлаш машқларини у баҳоланган кундан бошлаб бир (1) йил давомида уч (3) маротаба қайта топшириши мумкин, бироқ синов бўлиб ўтган куннинг ўзида қайта топширишга йўл қўйилмайди.\nИндивидуал-психологик ўрганиш тест шаклида амалга оширилади.\nТест синовларини икки (2) ойдан кейин қайта топширишга рухсат берилади. Бунда бир (1) йил давомида қайта топширишлар сони икки (2) маротабадан ошмаслиги лозим.


Тўрткўлда содир бўлган автоҳалокат бўйича туман Ички ишлар бўлими Каr24 сайти учун расмий маълумот берди — Kar24.uz\nСб. Янв 18th, 2020\nТўрткўлда содир бўлган автоҳалокат бўйича туман Ички ишлар бўлими Каr24 сайти учун расмий маълумот берди\nМазкур жиноят иши Тўрткўл тумани ИИБ ҳузуридаги Тергов бўлими бошлиғи майор Х.М.Султанов томонидан 2019 йил 1 декабрь куни Ўзбекистон Республикаси ЖКнинг 266-моддаси 2-қисми билан фуқаро А.А.га нисбатан 352331/2019-94-сонли жиноят иши\nЖиноят ишининг қўзғатилишига, 2019 йил 30 ноябрь кунидан\n1 декабрь кунига ўтар кечаси соат тахминан 00:00-00:30 ларда А.А. бошқарувида бўлган Кобальт русумли 95 170 МAA давлат рақам белгили автомашинасини Тўрткўл тумани Ғалаба кўчаси бўйлаб, шарқдан ғарбга томон маст ҳолатида бошқариб келаётиб, йўл ҳаракати қоидаларини қўпол равишда бузган ҳолда асосий йўлда, Тўрткўл тумани Навоий кўчаси бўйлаб, жанубдан шимолга томон ҳаракатланиб келаётган Ш.М. бошқарувидаги Спарк русумли, 95 С 864 HA давлат рақам белгили автомашинасига йўл бермасдан, ушбу автомашинанинг ўнг томонига бошқарувидаги автомашинанинг олд томони билан келиб урилиб, йўл-транспорт ҳодисасини содир қилган, ҳолати асос бўлган.\nОқибатда Спарк русумли, 95 С 864 HA давлат рақам белгили автомашинасининг олд йўловчи ўриндиғида ўтирган М.Ҳ. воқеа жойида вафот этган.\nБундан ташқари, Спарк русумли, 95 С 864 HA давлат рақам белгили автомашинаси ҳайдовчиси Ш.М. тан жароҳати олиб, туман Тиббиёт бирлашмасига ётқизилган.\nШу каби Кобальт русумли 95 170 МAA давлат рақам белгили автомашинаси ҳайдовчиси А.А. ҳам туман Тиббиёт бирлашмасига мурожаат қилган.\nҲозирда мазкур жиноят иши бўйича дастлабки тергов ҳаракатлари олиб борилмоқда.\nPrevious Журналист ва блогерлар учун Мўйноққа Инфотур ташкил этилди\nNext Тўрткўл тумани молия бўлими бош юрисконсульти Бекпўлат Авазметов “Ҳуқуқий тарғибот ишлари аълочиси” кўкрак нишони билан тақдирланди


Ислом Каримов мақбараси ҳақида Лола Каримованинг батафсил ҳикояси\n11:36 04.09.2017 (Янгиланган 20:17 04.09.2017) Ҳавола олиш\nЛола Каримова-Тиллаева Facebookда Ислом Каримов мақбараси қурилиши ҳақида батафсил сўзлаб берди.\nТОШКЕНТ, 4 сен – Sputnik. Ўзбекистон биринчи президенти Ислом Каримов ўз васиятига биноан Самарқандда, қадимий Ҳазрат Ҳизр масжиди ёнига дафн этилган. Ислом Каримов мақбараси қурилишида бевосита иштирок этган Лола Каримова-Тиллаева мақбара қурилиши ҳақида қуйидагиларни сўзлаб берди.\n“Отам қабрлари устига бунёд этилган мақбаранинг барпо этилиши ҳақида сўзлаб бермоқчиман.Қадимий Ҳазрат Хизр масжиди ЮНЕСКО ҳимоясида бўлганлиги учун, менинг олдимда, Ўзбекистоннинг ЮНЕСКОдаги доимий вакили сифатида, мақбара барча меъёрларга жавоб берган ҳолда қурилиши зарурлиги вазифаси турар эди.\nИслом Каримов мақбараси ташшқи кўриниши\nЮНЕСКОнинг Париждаги бош қараргоҳига тақдим этиш учун мақбаранинг лойиҳаси устида бир-неча ой давомида Маданият вазирлиги ҳузуридаги Маданий мерос объектларини муҳофаза қилиш ва улардан фойдаланиш бош бошқармаси билан биргаликда иш олиб бордик. Лойиҳа тасдиқлангандан сўнг, Самарқандда хотира обидасининг қурилиши ишлари бошлаб юборилди.\nШарқ меъморчилик анъаналари асосида лойиҳаланиб бунёд этилган мақбарада ҳам ўрта асрлар, ҳам замонавий архитектура усуллари мужассам. Обида тузилишига кўра XIV-XVIII асрларнинг бир бўлмали дахмаларини ёдга солади. Бундай мақбараларни Ўрта Осиёнинг кўплаб шаҳарларида учратиш мумкин.\nБаландлиги 7,55 метр бўлган иншоотнинг гумбази Ҳазрати Хизр масжиди каби қиррадор сирли кошинлар билан қопланган. Мақбара пештоқини безашда эса ранго-ранг бўртма кошиндан фойдаланилган. Иншоотнинг қуйи қисми тўқ яшил мармар, юқориси эса ўйма сополдан ишланган ироқи услубидаги белбоғ билан зийнатланган.\nМақбарага жануби-шарқий томондан кирилади. Обида эшиги устига Қуръони карим ояти араб тилида, сулс хатида нафис нақшу нигор уйғунлигида битилган. Оятнинг таржимаси бундай: “(Уларга) раҳмли Парвардигорлари томонидан салом (айтилур) (“Ёсин” cураси, 58-оят).\nИслом Каримов мақбараси ички кўриниши\nПештоққа эса “Нисо” сурасининг 113-114 оятлари кўрк бағишлаб турибди: “Агар сизга Аллоҳнинг фазли ва раҳмати бўлмаганида эди, уларнинг бир тоифаси Сизни адаштиришга азму қарор қилган эдилар. Улар ўзларинигина адаштирадилар. Сизга эса бирор зарар етказмайдилар. Аллоҳ Сизга Китоб ва Ҳикматни нозил қилди ва билмаганингизни билдирди. Аллоҳнинг Сизга (нисбатан) фазли буюкдир.» «Уларнинг кўп шивирлашиб гаплашишларида яхшилик йўқдир. Магар садақа беришга, эзгуликка ёки одамлар ўртасини ислоҳ қилишга буюрилган бўлсалар, бу – яхшидир. Кимда ким Аллоҳ ризоси учун шу ишларни қилса, унга улкан мукофот беражакмиз”.\nИкки табақали эшикка Самарқанд ёғоч ўймакор усталари усулида Қусам ибн Аббос мақбарасидаги каби уч сатҳли нақш солинган. Пештоқлар марказидаги аркаларни ҳандасавий нақшли мармар панжаралар безаб турибди. Ички томондан эса уч қаватли шаффоф ойна ўрнатилган. Бу эса мақбара ичига ёруғликнинг бир маромда тушишини таъминлайди.\nМақбаранинг ички қисми анъанавий усулда безатилган. Иншоотнинг тўртала томонидаги ярим метрли ўйиқ меъморий шакллар унга айрича кўркамлик бахш этган. Пештоқ аркалари орасидаги мўъжаз қуббаларга кундал услубидаги нақшу нигор ва зар билан жило берилган. Гумбаз ости айланасига кўрк бағишлаган ироқи услубидаги белбоғ XIV-XVIII аср Самарқанд ва Бухоро меъморчилигида кенг қўлланганини айтиш жоиз.\nИншоот ички қисмини безашда Ҳиндистон, Хитой ва бошқа мамлакатлардан келтирилган турфа рангдаги тошлар қадалган оқ мармар истифода этилган. Ёруғлик туйнуклари теграси “гулдаста” деб аталган устунчалар билан ўралган. Деворнинг пастки қисмига оч яшил рангли ақиқ ва гириҳ услубидаги мураккаб қирқма ҳандасавий нақшлар зийнат бериб турибди.\nМарказий аркага сулс ва куфий хатида Қуръони каримнинг “Нажм”, “Анъом”, “Шўро”, “Фотир” сураларидан оятлар битилган бўлиб, улар зар билан қопланган. Арка туйнукларини безашда эса ислимий услубидаги қирқма нақшлар ва турфа рангдаги қимматли табиий тошлардан фойдаланилган.\nГумбазнинг ички қисми кундал услубидаги нақшу нигор ва зар билан зийнатланган. Обиданинг ички ва ташқи безагига оид ҳар бир бадиий элемент Ўрта Осиё ва Самарқанд анъанавий мактаб ва услубларига таянилган ҳолда махсус ишланган.\nҲазрат Ҳизр масжиди айвони\nОтамнинг мақбараларини барпо этишда иштирок этган барча инсонларга, меъмор ва қурувчиларга самимий ташаккуримни билдираман”, — дейилган Лола Каримова-Тиллаева хабарида.\nЭслатиб ўтамиз, Самарқанддаги Ислом Каримов хотира мажмуаси 2017 йилнинг 2 сентябрь куни очилган эди. Ўзбекистон биринчи президенти Ислом Абдуғаниевич Каримов Ўзбекистонга 25 йилдан ортиқ раҳбарлик қилган.\nҲазрат Ҳизр масжиди ҳовлисидан қадимий Самарқанд кўриниши


Ҳаммаси исботланса, Абдураҳмоновни қандай жазолар кутяпти?\nАндижон вилояти перинатал маркази худудидаги 12 туп нина баргли сосна дарахтлари 15 дан 16 январга ўтар кечаси кесиб ташланган. Марказ ходимларидан бири дарахтларни кесиш вилоят ҳокимининг топшириғи асосида бўлганлигини айтган. Хўш, агар ҳақиқатан ҳам дарахтлар Шуҳрат Абдураҳмоновнинг буйруғи асосида қонунга зид равишда кесилган бўлса, қонунда ҳокимга қандай жазолар қўлланилиши мумкин? Экоқўмита Effect.uz мухбирига дастлабки ҳисоб-китобларга кўра, табиат дунёсига юз миллион сўмдан ортиқ зарар етказилганлигини маълум қилди.\nЖК 198-моддасининг 2-қисмига кўра, дарахтларни қонунга хилоф равишда кесиш кўп миқдорда зарар етказилишига сабаб бўлса, қилмиш жиноят деб топилиши керак. ЖКга кўра, кўп миқдор деб БҲМнинг 300 бараваридан 500 бараваригача бўлган миқдор тушунилади. Етказилган зарар 73,5 млн сўмга етмасагина дарахтларни ноқонуний кесиш маъмурий ҳуқуқбузарлик ҳисобланади ва МЖтК 79-моддаси 1-қисми билан малакаланади.\nЎзбекистон президенти томонидан 2020 йил 3 декабрда имзоланган қонун ҳужжатларига ўзгартиш ва қўшимчалар киритиш тўғрисидаги қонунда 2020 йил 4 декабрдан бошлаб, катта миқдорда зарар келтирадиган экологик қоидабузарликлар учун 50 дан 100 БҲМ гача жарима ёки 240 соатгача мажбурий жамоат ишлари ёки 1 йилгача ахлоқ тузатиш ишларига жалб қилиниши мумкин.\nЭкинларга, ўрмонларга, дарахтларга ёки бошқа ўсимликларга қасддан зарар етказиш, йўқ қилганлик учун (кесиш) — 150 дан 200 БҲМ гача жарима ёки 300 соатдан 360 соатгача жамоат ишларига жалб қилиш, ёки 2 йилдан 3 йилгача ахлоқ тузатиш ишлари ёки 1 йилдан 3 йилгача озодликни чеклаш; 3 йилгача озодликдан маҳрум қилиш (илгари жарима миқдори 75 дан 100 БҲМгача, қолганлари ўзгаришсиз) каби жазолар белгиланади. Ушбу чекловлар атроф-муҳитга 300 дан 500 БҲМ гача бўлган миқдорда зарар етказилганида қўлланилади.\nНега ҳамманинг тилида Абдураҳмонов?\nЭкоқўмита нима деяпти?\nМазкур ҳолат бўйича Андижон вилояти экология ва атроф муҳитни муҳофаза қилиш бошқармаси, Ички ишлар бошқармаси ҳамда мутасадди ташкилотлар билан ҳамкорликда ўрганиш ишлари ҳамон давом эттирилмоқда.\nЎрганишлар давомида кесилган дарахтларнинг диаметр ўлчамлари 12 см дан 40 см гача эканлиги, дарахтларни қонунга хилоф равишда кесиш натижасида ўсимлик дунёсига кўп миқдорда зарар етказилганлиги қайд этилди. Мазкур ҳуқуқбузарлик ҳолати бўйича ҳужжатлар қонунчиликда белгиланган тартибда ҳуқуқни муҳофаза қилиш органларига тақдим этилган.\nЎзбекистон Республикаси Экология ва атроф муҳитни муҳофаза қилиш давлат қўмитаси раҳбарияти барча жамоатчилик вакилларига, жумладан, журналист ва блогерларга дарахтларни муҳофаза қилиш масаласидаги тезкор ёрдами учун миннатдорлик ҳам билдирди. Айбли деб топилган шахслар юқорида келтирилган асосларга кўра, қонун олдида жавоб беришга мажбур бўлади...


ПФЛ директори Фарғонадаги ўйин ҳақида: «Учрашувдан кейинги ҳолатлар ЎФА томонидан алоҳида ўрганилади»\nПФЛ директори вазифасини бажарувчи Диёр Имомхўжаев Фарғонада ўтган «Нефтчи» - «Турон» (0:1) ўртасидаги учрашув ва ўйиндан кейинги тартибсизлик ҳақида фикр билдирди.\n«Нефтчи» – «Турон» учрашуви ҳакамлари ўйинни эътирозларсиз бошқариб борди. Улар билан ҳозир ҳаммаси жойида. Ўзбекистон Профессионал футбол лигаси мураккаб учрашувда ишлаган ҳакамлар бригадасига миннатдорчилик билдиради.\nШунингдек, учрашувни бошидан охирига қадар стадиондан кузатиб борган, тақдирлаш маросимида иштирок этган Фарғона вилояти ҳокими Хайрулла Бозоровга миннатдорчилик билдирамиз. Учрашув фантастик руҳда ўтди ва у узоқ йиллар унутилмайдиган бўлди. Учрашувдан кейинги ҳолатлар ЎФА томонидан алоҳида ўрганилади», - дея ёзади Имомхўжаев телеграмдаги каналида.\nМаълумот учун, Фарғонадаги учрашувда «Нефтчи» Суперлигага тўғридан-тўғри йўлланмага эга чиқиш имкониятини қўлдан чиқаргач, дастлаб футболчилар ҳакамларга ташланишди, сўнг клуб ходимлари ҳам вазиятга аралашишди. Натижада трибунадаги маҳаллий мухлислар ҳам майдонда тартибсизлик юзага келтириб, ҳакамларни дўппослашди. Шавкат Насибуллаев бошчилигидаги наманганлик ҳакамлар майдонни қийин аҳволда тарк этишди.


Даража – маърифатдан, бойлик эса илмдандир\n11:16 / 15.02.2017\nИслом дини инсон манфаатлари ва жамият тараққиётига хизмат қилувчи ҳар қандай кашфиёт ва янгиликларни юксак қадрлаган, қўллаб-қувватлаган. Ислом таълимотида илмнинг юксак қадрланишини ҳадислар ҳам тасдиқлайди. Буюк бобокалонимиз Имом Бухорий таъкидлаганларидек: «Дунёда илмдан бошқа нажот йўқ ва бўлмагай».\nАлбатта, ислом илм-маърифатга асосланган диндир. Исломнинг асосий манбалари ҳисобланган Қуръони карим ҳамда ҳадиси шарифда илм ўрганишга ва уни ўргатишга тарғиб қилиниб, аксинча, илмсизлик ёки уни ўрганишга лоқайдлик қаттиқ қораланади. Жумладан, Қуръони каримнинг илк нозил бўлган оятининг ўзидаёқ Аллоҳ таоло «Ўқи!» деб амр қилди. «Илм» сўзи турли маъноларда Қуръонда 811 ўринда такрорланиши унинг ўрни қанчалик юқори эканини кўрсатади.\nРасулуллоҳ алайҳиссалом ўзларининг кўплаб ҳадисларида илм эгаллашга, олимларни яхши кўришга чақирганлар. Жумладан, Имом Бухорий ривоят қилган ҳадисда: «Илм талаб қилиш ҳар бир мусулмонга фарздир» деб таъкидлаганлар. Қуръони каримда: «Аллоҳ сизлардан имон келтирган ва илм ато этилган зотларни (баланд) даража (мартаба)ларга кўтарур»(Мужодала, 11), дейилган. Ибн Ҳажар Асқалоний ушбу оятни қуйидагича тафсир қилади: «Албатта даражаларни кўтариш улуғ фазлу марҳаматга далолат қилади ва дунёда олий мартаба, шон-шуҳрат каби маънавий юксакликни ҳамда жаннатдаги олий мартаба каби ҳиссий юксакликни ўз ичига олади».\n«Қуръони карим маъноларининг таржима ва тафсири»да эса ушбу оят қуйидагича тафсир қилинади: «Илм ва олимларнинг фазилатлари, икки дунёда эришадиган даража ва мартабаларига доир оят ва ҳадислар жуда кўп учрайди. Расул алайҳиссаломдан олим кишининг бир кунлик ибодати илмсиз обиднинг қирқ йиллик ибодатига тенг экани, қиёматда шафоат қилиши, агар у таълим ҳам берса, Ер ва осмонлардаги барча жонзот Аллоҳдан унга мағфират сўраши ва бошқа кўп башоратлар саҳиҳ ҳадислар орқали ривоят қилинган. Сулаймон алайҳиссаломга Аллоҳ таоло илм, бойлик ва подшоҳликдан бирини танлашни буюрганида у илмни танлайди. Илмнинг шарофатидан унга бойлик ва подшоҳликни ҳам қўшиб беради».\nИмом Термизий ривоят қилган ҳадисда бундай дейилади: «Абу Дардо (р.а.): «Расулуллоҳ алайҳиссалом бундай деганларини эшитдим:«Ким илм истаб бир йўлдан юрса, Аллоҳ уни жаннат йўлларидан бирига йўллаб қўяди. Фаришталар илм толиби учун қанотларини пасайтирадилар. Албатта, олим ҳақига осмонлару ердагилар, ҳаттоки, сув остидаги балиқлар ҳам истиғфор айтадилар. Олимнинг обиддан афзаллиги бадр кечасидаги тўлин ойнинг бошқа юлдузлардан афзаллиги кабидир. Олимлар Пайғамбарларнинг меросхўрларидир. Пайғамбарлар динор ва дирҳамни мерос қолдирмадилар. Балки илмни мерос қолдирдилар. Ким уни олса, (меросдан) тўлиқ насибасини олибди».\nҚуръон ва ҳадислар исломнинг асосий манбалари бўлиши билан бирга, мусулмонлар ҳаётини ташкил этиш учун муҳим қўлланма ҳам ҳисобланади. Шундай экан, Қуръон ва суннатга асосланган ҳолда, мусулмонларнинг манфаатларидан келиб чиқиб, инсон камолоти ва жамият фаровонлиги, ижтимоий барқарорлик ва тараққиётни кўзлаб фатво чиқариш алоҳида билим ва малакани талаб этади. Мўътабар манбаларга кўра, араб тили, Қуръон ва ҳадис илмлари, фиқҳ ва ислом тарихини жуда чуқур ва мукаммал биладиган кишиларгина шундай ҳукм чиқариш ҳуқуқига эгадир. Бироқ тарих ва замонавий воқелик диндан ёвуз мақсадда ҳам фойдаланиш мумкинлигини кўрсатмоқда. Бундай ҳаракатлар муқаддас ислом дини қоидаларидан фойдаланган ҳолда амалга оширилганини ва оширилаётганини ҳам афсус билан қайд этиш лозим.\nЮқоридагилардан хулоса қилиб, исломда илм, маърифатли бўлишга, Яратган томонидан инсонларга берилган неъматлар ҳақида билим орқали тадаббур қилишга тарғиб қилинган. Шунинг учун ҳам, Аллоҳ таоло тафаккур қилмайдиган, ўзининг ким эканини англаб етмайдиган, бугуннинг ҳузур-халовати билан яшаб, эртаси ҳақида қайғурмайдиган, онгсиз кимсаларни Қуръони каримда «Уларда қалблар бор, (лекин) улар билан «англамайдилар». Уларда кўзлар бор, (лекин) улар билан «кўрмайдилар». Уларда қулоқлар бор, (лекин) улар билан «эшитмайдилар». Ана ўшалар ҳайвонлар кабидирлар. Балки улар (янада) адашганроқдирлар. Айнан ўшалар ғофиллардир»(Аъроф, 179), деб таърифлайди. Шунингдек, Ҳасан Басрий (р.ҳ.) ривоят қилган ҳадисда шундай дейилади: «Инсонлар илм ўрганиб амални тарк қилганларида, тиллари ила севишиб, қалблари ила адоватда бўлсалар ва силаи раҳмни узсалар, Аллоҳ уларни лаънатлаб, қулоқларини кар ва кўзларини кўр қилиб қўяди». Дарҳақиқат, ислом оламининг эътиборли уламолари томонидан мўътабар манбалар асосида берилаётган фатволар ёки раддияларни тан олмаётган турли фирқа ва оқим тарафдорларини ҳам юқоридаги оят ва ҳадисларда келтирилган кимсаларга қиёслаш мумкин.\nУмуман олганда, ислом илмсизлик ва жоҳиликни қоралайди, илм олиш, жаҳолатдан маърифатни устун қўйиш каби эзгу фазилатларга буюради. Ҳақиқатда жоҳиллик ёмон иллат бўлиб, жоҳил инсонлар барча ёмонликларга ҳеч қандай тўсиқсиз кириб кетаверадилар. Жаҳолат инсон ҳаётини барбод қилади, охиратини куйдиради.Маърифат эса инсон қалбига сайқал беради, маънавий, руҳий дунёсини гўзаллаштиради, инсонга шон-шуҳрат келтиради, улуғлайди. «Маърифат» сўзи «билим», «Аллоҳни таниш» каби хислатларни ўзига жамлайди. Бунга зид равишда илмни диний ва дунёвий турларга тақсимлаб, айрича қараш инсон маънавиятининг емирилишига олиб келади. Бу фикр исботи учун узоқ ва яқин ўтмишимизда мисоллар кўп. Абу Али Ибн Сино, Беруний, Хоразмий, Мирзо Улуғбек, Имом Бухорий, Абул МуъинНасафий каби улуғ аждодларимиз гарчи собиқ тузум уларнинг диний илм соҳиблари бўлганини яширган бўлсада, улар энг аввало ислом дунёсининг ардоқли олимлари, том маънодаги илм эгаларидирлар. Қуш ҳам ёлғиз қаноти билан парвоз қила олмагани каби, инсон ҳам бир ёқламалик билан комил ва тўлиқ бўла олмайди. Шу жиҳатдан Ўзбекистоннинг Биринчи Президенти Ислом Каримовнинг: «Биз дин билан дунёни, дунё билан динни ўрганамиз» деган гаплари биз учун дастуруламал бўлмоғи лозим. Ана шунда биз ҳар томонлама, тўла мукаммал инсон, аждодларимизга муносиб фарзанд бўла олган бўламиз.\nмаркази илмий котиби\n“Диний мутаассиблик: моҳият, мақсадлар ва\nолдини олиш йўллари” китобидан олинди.


Qalampir.uz | Почеттинога трансферлар учун 300 млн евро ажратилади\nПочеттинога трансферлар учун 300 млн евро ажратилади\nСпорт\t08 Апрель 17:27 938\nИталиянинг “Милан” клуби раҳбарияти аргентиналик мутахассис Маурисио Почеттинони жамоа мураббийлигига таклиф қилмоқчи.\nМаълумотларга кўра, агар мутахассис таклифга рози бўлса, “россонерилар” ёзги трансфер ойнаси учун унга 300 млн. евро ажратиб бермоқчи. “Милан” ижрочи директори Иван Газидис Почеттинони клубда кўришни истаяпти.\n“Тоттенхэм” раҳбарияти мутахассис билан хайрлашмоқчи эмас. Клуб президенти Дэниел Леви аргентиналикни жамоада қолишга кўндирмоқчи.\nПочеттино 2014 йил “Тоттенхэм” бош мураббийи сифатида таништирилган эди. Унинг Лондон клуби билан шартномаси муддати 2023 йилгача белгиланган.\nМаурисио Почеттино Милан\nПочеттинони нега айблашмоқда? “Ювентус” ва “Тоттенҳем” мураббий алмашмоқчи Серж Гнабри фаолиятини А Серияда давом эттириши мумкин Расман: “Милан” еврокубоклардан четлатилди 2026 йилдаги қишки Олимпия ўйинлари мезбонлиги италян шаҳарларига берилди\n18 Август 17:07 9270\n20 Август 12:29 8931\n19 Август 11:26 8788\n19 Август 11:20 8063


Зилзиладан талафот кўрганлар ҳукуматдан ëрдам кутмоқда\n20 июл кунги зилзиладан зиëн кўрганлар¸ ҳозирча ҳукумат ëрдами ҳақида эшитганлари¸ аммо уни кўрмаганларини айтмоқда.\n20 июл куни юз берган зилзила оқибатида Фарғона вилоятининг Риштон, Бaғдод ва Ўзбекистон туманларидаги шикастланган уй-жойлар эгаларига ҳукумат томонидан моддий кўмак берилмаяпти.\nРиштонликларга кўра, бузилган уйлар учун ҳукумат томонидан кўмак берилиши ваъда қилинган,бироқ орадан 23 кун ўтган бўлса-да ёрдамдан дарак йўқ.\nРиштон тумани Оқер қишлоғининг Олимжон Собиров маҳалласида яшовчи Қаюмжон акага кўра, маҳаллада зилзила оқибатида шикастланган уй эгаларига ҳануз маҳаллий хокимликлар томонидан бирор-бир ёрдам берилмаган.\n- Бизнинг ўзимизнинг кўчамизда тўртта бузилган уй бор. Биттасининг айвони, биттасининг ошхонаси шикастланган. Тўртта уйни кўрдик. Лекин давлат томонидан ҳеч қанақа ëрдам йўқ. Ҳозирча бирорта одамга ëрдам бўлгани тўғрисида эшитганимиз йўқ. Ҳукумат тарафидан ëрдам берди¸ деганини эшитганим йўқ. Уйи йиқилганларни рўйхатга олиб, ëзиб чиқиб кетишибди. Лекин ҳеч қанақа ëрдам тўғрисида гап йўқ, дейди Қаюмжон ака.\nРиштондаги “Арча” маҳалласи фуқаролар йиғини раиси Аъзам ака хонадони ҳам¸ оила ҳисобича¸ зилзила оқибатида тахминан 2 миллион сўм атрофида зарар кўрган. Аъзам акага кўра, шикастланган уй эгаларига ёрдам беришни маҳаллий ташкилотлар ҳомийлиги асосида амалга ошириш режалаштирилган.\n- Бизда ҳозир шикастланган уйларнинг сони, ҳалиги яшаб бўлмайдигани тўртта. Қолганлари 50-60 фоиз шикастланган.\nОзодлик: Яшаб бўлмайдиган уй эгалари ҳозир қаерда яшаяпти?\n- Ëнида бошқа уйлари ҳам бор-да. Ўзбекни биласиз битта уйга қараб турмайди. Иккита-учтадан уйи бор. Эски қурилган уйлар қулаб тушган. 30-40 йил бўлганлари. Ëнида янги қурилган уйларда вақтинча яшаб туришибди.\nОзодлик: Сиз ўзингиз зилзила оқибатида қанча зарар бўлди?\n- Мен ҳам 60 фоиз зарар кўрдим. Яроқсиз ҳолга келгани ҳам бор.\nОзодлик: Пулга чақса қанча бўлади кўрган зарарингиз?\n- 1-2 миллион бўлиб қолади.\nОзодлик: Ҳукумат тарафидан бирор-бир ëрдам берилаяптими?\n- Ҳукумат томонидан бизга ўхшаганларга ҳомийлар бириктирилди. Сиҳатгоҳлар, қурилиш ташкилотлари¸ дегандай ҳомийларни бириктирди. Ўшалар ҳозир келиб ўрганиб, ëрдам беришга ҳаракат қилишаяпти.\nОзодлик: Сиҳатгоҳлар қанақа ëрдам беради? Пулдан ëрдам берадими?\n- Билмадим энди. Одам кучи биланми ëки пул беришадими ҳозир ўшани маслаҳат қилишаяпти-да. Аниқ бир нима ҳали келгани йўқ ҳали, деди маҳалла раиси Аъзамжон ака.\nЎзбекистон Фавқулодда вазиятлар вазирлиги маълумотига кўра, жорий йилнинг 20 июлига ўтар кечаси юз берган зилзила оқибатида 13 нафар фуқаро ҳалок бўлган, 86 одам жароҳатланган эди.\nФарғона вилоят ҳокимлиги мулозимларидан бири микрофонсиз суҳбатда зилзиладан кейи тузилган ҳукумат комиссияси қарорига кўра, қурбон бўлганларнинг оилалари ва уйлари шикастланган фуқароларга ҳукумат томонидан ёрдам ажратилган.\nБироқ ҳокимлик мулозими ёрдам кўлами ва унинг жабрланганларга қачон етиб бориши тафсилотларига тўхталишни истамади.\nЗилзиладан зарар кўрганларга ажратилган ҳукумат ёрдами масаласи билан шуғулланаётган фарғоналик ҳуқуқ фаоли Абдусалом Эргашевга кўра, ҳукумат ёрдамини олаётганлар ҳам бор.\n- “Зилзилада қурбон бўлганларнинг оиласига 2 миллион сўм, битта қўй, бир қопдан гуруч, шакар, ун, картошка, сабзи-пиëз қилиб тарқатаяпмиз” деб айтган эди ўша кунлари ҳокимият мулозимларидан бири. Ҳукумат комиссияси, Бош вазир ва бошқа вазирлар келган кунлар эди. Риштон туманида маҳалла раиси бўлиб ишлайдиган бир оғайнимиз бор эди. Унинг гапи бўйича¸ ажратилган ёрдам жабрланганларга берилган, дейди Абдусалом Эргашев.\nОзодлик бу ёрдамни олган фуқаролар билан боғланиш имконига эга бўлмади.\n“Правда Востока” газетаси маълумотига кўра, Ўзбекистондаги “Камолот” ёшлар ташкилотининг “Бунёдкор” отряди аъзолари икки ҳафта ичида зилзиладан шикастланган 150 та уйни қайта тиклади.\nБироқ риштонликлар билан суҳбатимиздан маълум бўлишича, “Бунёдкор” отряди аъзоларининг ёрдами ҳақида улар умуман эшитмаганлар.


20 май 2022, Тошкент вақти: 16:36\nЧелябинскдаги депортация маркази Россиядаги 76 та Хорижий фуқароларни вақтинчалик сақлаш марказларидан бири\nҲуқуқ фаоллари Россиядаги ўнлаб хорижликларни сақлаш марказларида қолган 100 га яқин ўзбекистонлик қайдга олинганини айтишмоқда.\nРоссиянинг Хорижий фуқароларни вақтинчалик сақлаш марказларидан 13 киши Ўзбекистонга олиб келинди.\nЎзбекистонликлар 23 январь куни Москва – Тошкент чартер рейс орқали уйларига етиб келди.\nРасмий хабарда айтилишича, “Ўзбекистонга қайтарилган фуқаролар билан Ташқи меҳнат миграцияси агентлиги вакиллари профилактик ва тушунтириш тадбирларини ўтказган”.\nОзодлик Россиянинг ҳар бир минтақасида ишлаётган ўнлаб Хорижликларни вақтинчалик сақлаш марказлари - СУВСИГларда яна қанча ўзбекистонлик муҳожир қолаётгани борасида маълумот олишга уринди.\nМосквадаги “ЭтМос” жамоатчилик ташкилоти президенти, ҳуқуқ ҳимоячиси Каримжон Ёров Озодлик билан суҳбатда Россияда охирги пайтларда ҳибсга олишлар кескин камайгани сабабларига тўхталди.\n- СУВСИГларда фуқаролиги йўқ шахслар, суди якунланган, аммо тўловларини амалга оширмасдан қолаётганлар, жиноий жавобгарликка тортилганлар, депортациясини кутаётган фуқаролар қолаяпти. Одатда, Россиянинг депортация марказларида сақланаётганларнинг катта қисмини ўзбекистонликлар ташкил этиб келган. Аммо охирги пайтларда вазият ўзгарди. Масалан, 2021 йилнинг 1 январига қадар берилган маълумотга биноан, Москва вилоятига қарашли Хорижликларни сақлаш марказида сақланаётган 26 кишидан 6 нафари Ўзбекистон фуқаролари; Иркутск СУВСИГидаги 28 кишилик рўйхатда 8 нафар Ўзбекистондан эканини кўриш мумкин. Бу нормал ҳолат, чунки ўзбекистонлик муҳожирлар Россияда ҳақиқатан кўпчиликни ташкил этиб келган. Ҳатто пандемия вақтида. Ҳозир эса улар анча камайиб қолган, деди Каримжон Ёров.\nҲуқуқ фаоли пандемия янгидан авж олган бугунги кунда Россияда “выдворение”, яъни “миграция қонунчилигини бузгани учун мамлакатдан бадарға қилиш” амалиёти давом этаётган бўлса-да, уларни СУВСИГларга жойлаштириш деярли йўқ бўлди, дейди.\n- Россия судлари ўзбек, тожик ва қирғиз муҳожирлари устидан суд маҳкамаларини давом эттиряпти, аммо уларни СУВСИГларга жойлаштириш ҳолатлари кескин камайган. Лекин бу “меҳнат мигрантларига нисбатан адолатсиз жазо чоралари камайди” , дегани эмас. Шунчаки, Россияга ҳозир ишчи кучи керак, - деди суҳбатдош.\nОзодлик суҳбатлашган бошқа ҳуқуқ фаоллари Россияда мавжуд 76 та хорижликларни сақлаш марказларида қолган ўзбеклар сони 100 тага ҳам етмаслигини таъкидламоқда.\nЎзбек муҳожирларни олиб чиқишда Ўзбекистоннинг Россиядаги консуллик ваколатхоналари ва Меҳнат миграцияси агентлиги ходимлари катта ёрдам бергани алоҳида таъкидланди.\nОзодлик бошқа манбалардан тасдиқлатиб олган маълумотларга қараганда, жорий йилнинг январь ойига қадар Санкт-Петербургдаги депортация марказида 85та ушлаб турилгандан 21 нафари Ўзбекистондан экани аниқланди. Айни пайтда Москва шаҳрининг Сахарово лагерида 15 нафар, Москва вилоятининг Егорьевск шаҳридаги СУВСИГда 2 нафар, Твердагида эса 5 нафар Ўзбекистон ватандоши турли сабабларга кўра ушлаб турилгани маълум бўлди.\nҲуқуқ фаоллари бугунги кунда депортация марказларидаги мигрантларнинг аксарини Россия Федерацияси Маъмурий қонунбузарликлар тўғрисидаги Кодекснинг 19.3 моддаси, яъни “Полиция ва бошқа давлат кучишлатар орган ходимининг қонуний талабини бажармаслик” моддаси асосида ташланаётганлар ташкил этишига жамоатчилик эътиборини қаратди.\nРоссияда авж олган коронавирус пандемияси туфайли россиялик ҳуқуқ фаоллари хорижликларни сақлаш муассасалари (СУВСИГ)да сақланаётган хориж гражданларини касаллик юқтириб олмаслиги учун имкон қадар тезроқ ўз юртларига жўнатиш талаби билан рус ҳукуматига махсус мурожаат ҳозирлаган эди.\nУнда жамоатчилик фаоллари чет элликларнинг депортация лагерларида ушлаб турилиши уларнинг коронавирус билан касалланишига олиб келиши ва у ердаги одамларнинг ҳаёти ва соғлиги хавф остида қолаётгани таъкидлаган.\nРоссиядаги ҳуқуқ ҳимояси ташкилотлари ҳисоб-китобига кўра, пандемия авж олишни бошлаган 2020 йилнинг апрель ойида Россия СУВСИГларида 10 мингдан зиёд одам ушлаб турилган.\nОзодлик миграция қонунчилигини бузганлиги учун Россия депортация марказларида ушлаб турилган хорижликларнинг аксар қисмини ўзбек муҳожирлари ташкил этиши, айрим ўзбекистонликлар ойлаб ва ҳатто йиллаб бу муассасаларда ушлаб турилгани тўғрисида хабар бериб келган.\nАйни пайтда, Россия президенти Владимир Путин “хорижлик ҳамкорлар билан Россияда меҳнат мигрантлари етишмовчилиги масаласини” муҳокама қилишга ваъда берганди.\nРоссия ИИВси маълум қилишича, 2019 йилда 250 мингдан ортиқ, 2020 йилда эса 189 минг хорижий фуқароларнинг Россияга кириши тақиқланган.


Шавкат Мирзиёев Қозоғистон Бош вазирини қабул қилди — Qaraqalpaqstan Respublikası Ekonomika hám Sanaat Ministrligi\n21 июнь куни Ўзбекистон Республикаси Президенти Шавкат Мирзиёев Ҳукуматлараро комиссиянинг навбатдаги мажлисида иштирок этиш учун мамлакатимизга келган Қозоғистон Республикаси Бош вазири Асқар Маминни қабул қилди.\nДавлатимиз раҳбари меҳмонни қутлар экан, Ўзбекистон билан Қозоғистон ўртасидаги дўстлик ва стратегик шериклик муносабатлари изчил мустаҳкамланиб, иқтисодиётнинг турли тармоқларида ўзаро манфаатли ҳамкорлик жадаллашиб бораётганини катта мамнуният билан қайд этди.\nЎз навбатида, Асқар Мамин Шавкат Мирзиёевга самимий қабул учун миннатдорлик билдириб, Қозоғистоннинг Биринчи Президенти — Элбоши Нурсултон Назарбоев ва Президент Қасим-Жомарт Тоқаевнинг саломлари ва эзгу тилакларини етказди.\nУчрашувда қардош мамлакатларимиз раҳбарлари даражасидаги мунтазам учрашувлар ва ишончга асосланган мулоқот икки томонлама муносабатларни сифат жиҳатидан янги даражага олиб чиқишга хизмат қилиб, уларни аниқ амалий мазмун билан бойитгани таъкидланди.\nБугун илк бор ҳукумат раҳбарлари даражасида ўтказилган Ҳукуматлараро комиссия мажлиси савдо, инвестициялар, қишлоқ хўжалиги, транспорт ва логистика, туризм ва бошқа йўналишларда истиқболли лойиҳаларни илгари суришнинг самарали механизми экани қайд этилди.\nҲудудлараро алоқалар ва маданий-гуманитар алмашинувни кенгайтириш, жумладан, Ўзбекистонда Қозоғистон йили доирасидаги қўшма тадбирларни ўтказишга алоҳида эътибор қаратилди.\nҚозоғистон Бош вазири Асқар Мамин кўп қиррали шериклик муносабатларини янада мустаҳкамлаш ва олий даражада эришилган келишувларни сўзсиз рўёбга чиқариш борасидаги интилиши қатъий эканини таъкидлади.


20 апрел 2021, Тошкент вақти: 11:51\nМаълумотларга кўра, бухоролик таксичилар Ўзбекистон бўйича энг кўп патент пули тўлайди. Тўловнинг миқдори ойига тахминан 30 минг сўмни ташкил этади.\nПатент ҳайдовчиларнинг таксичилик билан қонуний шуғулланишига рухсат берувчи ҳужжат ҳисобланади. Бу ҳужжатни олган ҳайдовчи давлатга ҳар ойда белгиланган миқдорда солиқ тўлаши лозим.\nПатент асосида давлатга тўланадиган солиқ миқдорининг катталиги ҳайдовчиларнинг норозилигига сабаб бўляпти. Шунинг учун улар патент олмасдан ишлашга интилмоқда. Бу эса ҳайдовчилар ва йўл-патруль хизмати (ЙПХ) ходимлари ўртасида турли муаммоларни келтириб чиқараётир.\n“ЙПХ ходимлари ишлашимизга йўл бермайди. Мижоз олмоқчи бўлсак, рухсат бермайди. Тўхташ мумкин эмаслиги тўғрисидаги йўл белгиси бўлмаган жойда тўхтаб, мижоз олмоқчи бўлсак, милиционер келиб, дарҳол протокол тузмоқчи бўлади. Уларга фақат пора бериб қутиламиз. Қоидани бузмасак ҳам шундай қилишга мажбурмиз. Чунки патентимиз йўқлигини баҳона қилиб, катта жарима солиши мумкин. Патент олайлик десак, солиқ миқдори жуда катта. Ишлаганимизга яраша фойда ололмаймиз”, - дейди ҳайдовчилар.\nБухоро вилояти солиқ бошқармаси бўлим бошлиғи Алишер Ражабовнинг таъкидлашича, патент бўйича тўланадиган солиқ миқдори Вазирлар Маҳкамасининг 567-қарори асосида белгиланган. Бу солиқ миқдори йилдан-йилга пасайтириб борилмоқда.


АҚШ Давлат котиби Колин Пауэллнинг бугун Брюсселда НАТО ташкилоти ҳамда Европа иттифоқи расмийлари билан учрашиб, Ироқ масаласини муҳокама қилиши кутилмоқда.\nПауэллнинг маълум қилишича, музокараларда Ироқ президенти Саддам Ҳусайн ҳокимиятдан ағдарилганидан сўнг ўтиш даври ҳукуматини тузиш масаласи муҳокама этилади.\nПауэлл, шунингдек, Ироқни қайта тиклашда БМТ катта рол ўйнаши лозимлигини таъкидлади.\nПауэллнинг Франция Ташқи ишлар вазири Доминик де Вильпен, Россия Ташқи ишлар вазири Игор Иванов ва Германия Ташқи ишлар вазири Йошка Фишер билан учрашиши кутилмоқда. Маълумки, бу уч мамлакат шу кунгача АҚШ етакчилигидаги Ироқ урушига қарши бўлиб келяптилар.\nАҚШ расмийси, шунингдек, Европа иттифоқининг ташқи сиёсати бўйича масъули Хавер Солана ва Иттифоқнинг бошқа расмийлари билан учрашади.


Викасол эритма – medu.uz – Дорилар ҳақида маълумотлар ўзбек тилида\nHome Йўриқномалар Викасол эритма\nПрепаратнинг савдо номи: Викасол\nТаъсир этувчи модда (ХПН): менадион натрий бисульфити\nфаол модда: менадион натрий бисульфити (10 мг менадион натрий бисульфити тригидратига мос келади) – 8,36 мг;\nёрдамчи моддалар: натрий дисульфити (метабисульфити) – 1,0 мг; 0,1 М хлорид кислотаси – 0,00184 мл; инъекция учун сув – 1 мл гача.\nТаърифи: тиниқ, рангсиз ёки яшил-сарғиш тусли суюқлик.\nФармакотерапевтик гуруҳи: гемостатик воситалар.\nАТХ коди: В02ВА02\nК витаминининг (К3 витамини) сувда эрувчан аналогидир, протромбин ва проконвертин синтезига ёрдам беради, қон ивишининг II, VII, IX, X омилларининг синтезини кучайиши ҳисобига қон ивишини оширади. Гемостатик таъсирга эга (К витаминининг танқислигида юқори қонаш юзага келади).\nҚонда протромбин (II омил) тромбопластин ва кальций ионлари иштирокида, проконвертин (VII омил), IX омиллар (Кристмасс-омили), X омили (Стюарт-Прауер омили) иштирокида тромбинга айланади, унинг таъсирида фибриноген қон лаҳтаси (тромб) нинг асосини ташкил этувчи фибринга айланади.\nК витамини фаоллаштирувчи ва уни гемостазнинг К витаминига боғлиқ омилларини жигарда синтезида иштирок этувчи К-витаминредуктазани рағбатлантиради.\nСамарасини бошланиши – 8-24 соатдан кейин (мушак ичига юборилгандан кейин).\nМушак ичига юборилгандан кейин осон ва тез сўрилади. Аҳамиятсиз миқдорда тўқималарда тўпланади. Метаболик фаоллашиш циклидан тез ўтиб, жигарда диол шаклигача оксидланади. Буйраклар орқали ва сафол билан асосан метаболитлари кўринишида чиқарилади. Ахлатда К витаминининг юқори концентрациялари уни ичак микрофлораси томонидан синтезланиши билан боғлиқ.\nГипопротромбинемия билан боғлиқ геморрагик синдром; К гиповитаминози (шу жумладан обтурацион сариқлик, гепатит, жигар циррози, узоқ муддатли диареядаги); шикастланишлар, жароҳатлар ва жаррохлик операцияларидан кейинги қон кетишлар; бачадондан дисфункционал қон кетиши, меноррагияни мажмуавий даволаш таркибида. Янги туғилган чақалоқлардаги геморрагик касалликни даволаш ва олдини олиш. К витаминининг антагонист-препаратларини (фениндион, аценокумарол, этил бискумацетати ва бошқалар) дозасини ошириб юборилишида қўлланади.\nПрепарат мушак ичига юборилади.\nКатталар учун бир марталик доза 10-15 мг, максимал бир марталик доза – 30 мг, максимал суткалик доза – 60 мг ни ташкил этади.\nянги туғилган чақалоқларга суткада 4 мг гача\n1 ёшгача суткада 2-5 мг\n1-2 ёш суткада 6 мг\n3-4 ёш суткада 8 мг\n5-9 ёш суткада 10 мг\n10-14 ёш суткада 15 мг\n15 ёшдан бошлаб препарат катталардаги дозаларда буюрилади.\nДаволаш давомийлиги 3-4 кун, тўрт кунлик танаффусдан кейин такроран 3-4 кун юборилади. Суткалик доза 2-3 марта юборишга бўлиниши мумкин. Кучли паренхиматоз қон кетиши билан кечиши мумкин бўлган жаррохлик аралашувларида операциядан олдин 2-3 кун давомида буюрилади.\nПрепаратнинг компонентларига юқори сезувчанлик. Қонни юқори ивиши, тромбоэмболия. Янги туғилган чақалоқларда гемолитик касалликда қўллаш мумкин эмас.\nЭҳтиёткорлик билан: глюкозо-6-фосфатдегидрогеназа танқислиги, жигар етишмовчилигида эҳтиёткорлик билан қўлланади.\nАллергик реакциялар: юз гиперемияси, тери тошмаси (шу жумладан эритематоз, эшакеми), тери қичишиши, бронхоспазм.\nҚон тизими томонидан: гемолитик анемия, янги туғилган чақалоқларда глюкозо-6-фосфатдегидрогеназа танқислиги билан кечувчи гемолиз.\nМаҳаллий реакциялар: юбориш жойида оғриқ ва шиш, бир жойга такроран юборилганда доғ кўринишидаги терини шикастланиши.\nБошқалар: гипербилирубинемия, сариқлик (шу жумладан эмизикли болаларда ядровий сариқлик); бош айланиши, артериал босимни транзитор пасайиши, “кўп” терлаш, тахикардия, пульсни “кучсиз” тўлишиши, таъм билишни ўзгариши.\nБилвосита антикоагулянтлар (шу жумладан кумарин ҳосилалари ва индандион) нинг самарасини сусайтиради.\nАнтацидлар ингичка ичакнинг бошланғич қисмида ўт кислоталарининг тузларини чўкмага тушиши оқибатида сўрилишини пасайтиради.\nГепариннинг антикоагулянт фаоллигига таъсир кўрсатмайди.\nКенг таъсир доирасига эга антибиотиклар, хинидин, хинин, юқори дозаларда салицилатлар, антибактериал сульфонамидлар билан бир вақтда буюриш К витаминининг дозасини оширишни талаб этади.\nКолестирамин, колестипол, минерал мойлар, сукралфат, дактиномицин К витаминининг сўрилишини пасайтиради, бу унинг дозасини оширишни талаб этади.\nГемолитик дори воситалари билан бир вақтда буюриш ножўя самараларни намоён бўлиш хавфини оширади.\nГемофилия, Виллебранд касаллиги ва Верльгоф касаллигида препарат самарасиз. Глюкозо-6-фосфатдегидрогеназа танқислигида препарат гемолиз чақириши мумкин.\nДаволаш вақтида транспорт воситаларини бошқариш, шунингдек психомотор реакцияларнинг тезлигини ва аниқ ҳаракатларни талаб этувчи бошқа фаолият турлари билан шуғулланиш тавсия этилмайди.\nҲомила ёки эмизикли чақалоққа препаратнинг салбий таъсири ҳақидаги маълумотлар йўқ. Шунинг учун дори воситасини қўллаш масаласини ҳал қилганда она учун фойда ва ҳомила ёки чақалоқ учун хавфни солиштириш керак.\nДоза ошириб юборилганда гиперпротромбинемия, гипербилирубинемия билан кечувчи К гипервитаминоз юзага келади, кам ҳолларда болаларда тиришишлар кузатилади.\nМушак ичига юбориш учун эритма, 10 мг/мл.\n1 мл дан нейтрал шиша ампулада.\n10 ампуладан қўллаш бўйича йўриқномаси ва ампулани очиш учун пичоқ ёки ампула скарификатори билан картон қутига жойланади.\n5 ампуладан контур уяли ўрамга жойланади.\n2 контур уяли ўрамдан қўллаш бўйича йўриқномаси билан картон қутига жойланади.\nСиндириш ўйиқча, ҳалқа ёки нуқтаси бўлган ампулалар ишлатилганда ампула скарификатори ёки ампулани очиш учун пичоқ жойланмайди.\nЁруғликдан ҳимояланган жойда, 2°С дан 25°С гача бўлган ҳароратда сақлансин.


Миноваров Шоазим Шоисламович Ўзбекистон Республикаси Бош вазирининг 17.07.2017 йлдаги 505-сонли қарори билан Ўзбекистон Республикаси Вазирлар Маҳкамаси ҳузуридаги Ўзбекистондаги Ислом маданияти маркази директори лавозимига тайинланган.\nШоазим Миноваров Тошкент Француз альянсига у ташкил этилган 2015 йилдан буён раҳбарлик қилган. Шоазим Миноваров — тажрибали дипломат ва таржимон сифатида эътироф этилиб, фрунцуз ҳукуматининг «Хизматлари учун» кавалер ордени билан тақдирланган.\nШунингдек, Шоазим Миноваров турли йилларда Вазирлар Маҳкамаси ҳузуридаги Дин ишлари бўйича қўмита раиси, Ўзбекистон Республикаси Президентининг Давлат маслаҳатчиси, Ўзбекистон Республикаси Ташқи ишлар вазирининг ўринбосари, Ўзбекистон Республикасининг Миср Араб Республикасидаги Фавқулодда ва Мухтор элчиси лавозимларида ҳам хизмат қилган.\nШоазим Миноваров — “Мустақилликнинг 15 йиллиги” кўкрак нишони ва “Ўзбекистон Республикаси Конституциясининг 25 йиллиги” кўкрак нишонлари билан тақдирланган.\nМиноваров Шоазим Шоисламович 2021 йил 25 май куни Ўзбекистон Республикаси Президентининг жамоат ва диний ташкилотлар билан ҳамкорлик масалалари бўйича маслаҳатчиси лавозимига тайинланди.


Икки ўзбек муҳожири жинсий тажовузда айбланмоқда\nЎзбекистонликлардан бири гумонланаëтган учала жиноят ҳам бир куннинг ўзида айни паркда содир этилган.\nПетербургнинг Калинин туманида ҳибсга олинган Ўзбекистон фуқароси бир кун ичида учта рус аёлига ҳужум қилганлик ва уларни зўрлашга уринганликда айбланмоқда.\nРоссия Тергов қўмитасининг Санкт-Петербург бўйича матбуот маркази раҳбари муовини Андрей Исаевнинг Озодликка айтишича¸ ўзбекистонлик айбланаëтган воқеа якшанба¸ 29 июл куни содир этилган:\n- У Россия Федерацияси Жиноят Кодексининг 131- моддаси, яъни зўрлашга уриниш, 132-моддаси, яъни жинсий характерга эга тажовуз ҳаракатлари ва 161-модда – талон-тарож содир этганликда айбланмоқда. Унинг исми Жонибек Кимсанбоев, ёши 34 эканини биламиз. Бир кун давомида учта аёлга ҳужум қилган ва ниҳоят қўлга олинган. Уни учала жарбдийда таниди, дейди Tергов қўмитаси расмийси Андрей Исаев.\nИсаевнинг воқеа тафсилотларини тасвирлашича, 29 июл куни куппа-кундузи Кимсанбоев Пискарёво паркида 1940 йилда туғилган аёлга ҳужум қилган ва уни зўрлашга уринган. Бироқ воқеа жойидан ўтиб кетаётганлар 72 ёшли аёлни қутқариб қолган ва тажовузкор жиноят жойидан қочиб улгурган.\nБир неча соат ўтиб Кимсанбоев иккинчи маротаба 1962 йилда туғилган бошқа аёлга ташланган ва уни ҳам зўрлашга уриниб кўрган, лекин унинг фақат мобил телефонини олиб жиноят жойидан ғойиб бўлган.\nШу куни кечки пайт учала жиноятни содир этганликда айбланаётган Жонибек Кимсанбоев яна бир аёлга тажовуз қилган, лекин бу аёлнинг унга қилган қаршилиги туфайли ўз ниятини амалга ошира олмай қолган.\nРоссия Тергов қўмитаси расмийси Андрей Исаевга кўра¸ҳозирда учта модда юзасидан жиноий жавобгарликка тортилган Ўзбекистон фуқароси шаҳар тергов изоляторларидан бирида сақланмоқда:\n- Яна бир Ўзбекистон фуқароси 1 август куни ҳибсга олинди. У вояга етмаган болага нисбатан жинсий тажовуз ҳаракатларини амалга оширганликда айбланмоқда. Унинг исми Азамат Абдиев. Бу ҳодиса Петербургнинг Киров туманида содир бўлди, дейди иккинчи ўзбекистонлик билан боғлиқ воқеа тафсилотларни очиқлаган Андрей Исаев.\nАниқланишича, 1 август куни Киров туман 64-полиция бўлимига мурожаат қилган петербурглик Стачка проспектидаги уйлардан бирининг ҳовлисида 27 июл куни соат 14:00 ларда номаълум шахс унинг 4-синфда ўқийдиган қизчасига жинсий тажовуз қилганини билдирган.\nОлиб борилган тезкор қидирув амалиёти давомида жиноятни содир этганликда гумонланиб 36 ёшли ўзбекистонлик Азамат Абдиев ҳибс этилган.\nТерговчиларнинг хабар қилишича, ҳозирда Ўзбекистон фуқаросига нисбатан текширув амалиётлари олиб борилмоқда.


Олий Мажлис ҳузуридаги жамоат фондининг Давлат грантлари ажратиш бўйича 1-танлови - zarnews.uz\nОлий Мажлис ҳузуридаги жамоат фондининг Давлат грантлари ажратиш бўйича 1-танлови\nОлий Мажлис ҳузуридаги жамоат фонди “Ёшларни қўллаб-қувватлаш ва аҳоли саломатлигини мустаҳкамлаш йили” Давлат дастури ижросини таъминлашда ННТлар лойиҳаларини қўллаб-қувватлаш” мавзуида Давлат грантлари ажратиш учун 1-танловни эълон қилади.\nЁшларни гиёҳвандлик, ахлоқсизлик ва бошқа зарарли таъсирлардан ҳимоя қилишда таълим муассасаси, оила ва маҳалла институтлари билан ижтимоий ҳамкорликни кучайтириш;\nОила институтини мустаҳкамлаш, оналик ва болаликни муҳофаза қилиш, соғлом ва баркамол авлодни тарбиялашда ижтимоий шерикликни кучайтириш;\n“Янги Ўзбекистонда эркин ва фаровон яшайлик!” ғояси асосида аҳоли орасида маънавий-маърифий тадбирларни ташкиллаштириш;\n“Янги Ўзбекистон мактаб остонасидан, таълим-тарбия тизимидан бошланади” деган ғоя асосида ёш авлодни жисмоний ва маънавий соғлом, ватанпарвар ёшлар бўлиб улғайишига кўмаклашиш;\n“Ёшларни қўллаб-қувватлаш ва аҳоли саломатлигини мустаҳкамлаш йили” Давлат дастури ижроси устидан жамоатчилик назоратини шакллантириш, маҳаллий ва хорижий ОАВларида кенг ёритиш.\nҲужжатларни тақдим этиш шартлари ва намуналари билан Олий Мажлис ҳузуридаги жамоат фондининг расмий www.fundngo.uz веб сайтида ва t.me/group_jamoat_fondi телеграм каналида танишиш мумкин.


Ўзбекистонда зилзила бўйича маълумот берувчи мобил дастур яратилади\nПрезидент қарори билан иншоотларнинг сейсмик мустаҳкамлиги ва хавфсизлигини таъминлаш соҳасида қатор янгилик ва ўзгаришлар киритилади. Жумладан, аҳолига содир бўлган зилзила бўйича тўлиқ маълумот берувчи мобил илова яратилади. Бу ҳақда Aдлия вазирлиги хабар берди.\n2021 йил 1 апрелдан сейсмик фаол ҳудудда жойлашган мавжуд бино ва ишоотлар, кўп қаватли турар жойларнинг сейсмик заифлигини баҳолашга хизмат қилувчи;\n2021 йил 1 апрелга қадар аҳолига содир бўлган зилзила бўйича тўлиқ маълумот берувчи мобил илова яратилади;\n2020 йил 1 ноябрга қадар барча сув омборлари ва гидротехника иншоотларининг сейсмик мустаҳкамлик ҳолатини баҳолаш бўйича экспресс услубиёт ишлаб чиқилади.\nБундан ташқари қарор билан республикада сейсмик хавфсизликни таъминлаш тизимини такомиллаштириш дастури қабул қилинган. Юқоридаги ўзгаришлар Президентнинг 2020 йил 30 июлдаги «Ўзбекистон Республикаси аҳолиси ва ҳудудининг сейсмик хавфсизлигини таъминлаш тизимини тубдан такомиллаштириш чора-тадбирлари тўғрисида»ги қарори билан амалга оширилади.\nAввалроқ Ўзбекистонда коронавирусдан огоҳлантирувчи мобил илова яратилгани ҳақида хабар берилганди. Шунингдек, пандемия даврида волонтёр сифатида фаолият юритишни истаганлар учун платформа яратилгани маълум қилинган.


Ахлосизлик ва зўравонлик савдоси кучайган\nУзбекистан — Ташкент — текст11\nРасмий идоралар қалбаки дисклар савдосига қарши кураш бораëтганини айтсада¸ мазкур бизнеснинг қудратли гуруҳлар назоратида экани тахмин қилиниши боис¸ курашнинг самарасиз қолаëтгани кузатилмоқда.\nЖорий йилнинг олти ойи мобайнида мамлакат бўйича 1 миллиард 171,8 миллион сўмлик CD, DVD, VCD дисклари ва видеокассеталари қалбаки маҳсулотлар сифатида йўқ қилинган.\nТошкент шаҳар Маданият ва спорт ишлари бошқармаси ходимаси Ноиба Ҳикматовага кўра, Тошкент шаҳар хокимлиги ҳузурида махсус ишчи гуруҳ тузилиб, мазкур гуруҳ қалбаки аудио – видео маҳсулотларга қарши кескин кураш олиб бормоқда.\n- Қалбаки аудио-видео маҳсулотлар ҳозирги пайтда энг долзарб масала бўлиб қолган ўзи бу. Компьютердан ëзиб беришаяпти. Балванка бўлган дискларга компьютердан ëзиб¸ кўпайтириб сотишаяпти. Ҳеч қанақа хат-ҳужжати йўқ¸ на дискнинг манзили ëзилган. Ҳеч нарса кўрсатилмаган. Қалбаки аудио ва видео маҳсулотларни кўчадаги бирор бир манзили йўқ юридик шахслар сотишаяпти. Бу ҳозирги ëшларимизнинг онггига зарар етказаяпти¸ нотўғри тарғибот қилинаяпти. Диний қўмитанинг рухсатисиз¸ муаллифлик ҳуқуқига эга бўлмаган дисклар ҳам кўпайтирилиб сотилаяпти.\nҲозир ëшларимиз онггига таъсир қилувчи порнографик дисклар интернетлардан ëзиб олинаяпти асосан. Комиссия аъзолари томонидан интернетларга ҳам кириб¸ порнографияга тўғри келадиган¸ диний-экстремистик характерга эга бўлган аудио ва видео маҳсулотлари йўқ қилинди, дейди Ноиба Ҳикматова.\nТошкентлик Ғофиржон ака исмли суҳбатдошимизнинг айтишича, бу томонда кураш кетаётгани билан иккинчи томонда қалбаки маҳсулотлар савдоси авжига чиқмоқда.\nҒофиржон ака: Ҳар қандай диск топса бўлади.\nОзодлик: Буни қаердан топса бўлади?\nҒофиржон ака: Янгиободда бозор борку. Қўйлиққа кетаверишда. Эски Тезиковка эди у. Уни кўчирган. Ўша ердан хоҳлаган дискни топсангиз бўлади. Эротика ҳам¸ боевик ҳам ҳаммасини топса бўлади. Мен ўзим олмаганманку¸ лекин бор.\nОзодлик: Демак¸ бунақа дисклар Янгиободдаги бозорда бўлади.\nҒофиржон ака: Ҳа.\nОзодлик: Яширинча сотадими¸ қанақа бўлади?\nҒофиржон ака: Менимча¸ яширинча ҳам сотмайди.\nОзодлик: Очиқчасига сотиладими?\n- Диск кўп бўлади¸ хоҳлаганингизни оласиз. Менимча¸ у ерда ҳеч қанақа контрол йўқ, дейди Ғофиржон ака.\nНоиба Ҳикматова эса мутасаддиларнинг қалбаки маҳсулотларга қарши кураши натижасида жорий йилдаги аҳвол ўтган йилга нисбатан анча яхшиланганини айтади.\n- Биз бу тўғрида маълумотга эга бўлсак¸ ўша заҳотиëқ жойига бориб¸ ўрганиш ўтказиб¸ уларнинг устидан жиноий иш қўзғатилиб¸ қанча жойлар ëпилди бугунги кунга келиб. Қанча-қанча дисклар давлатга мусодара қилинди. Олдинги йилгига солиштирганда анча камайган. Ҳозирги пайтда бунинг анча олди олинди, дейди Ноиба Ҳикматова.\nТошкентлик Ғофиржон ака эса қалбаки кассеталар савдоси махсус гуруҳларга қарашли эканини ва шу боис айни соҳа бизнеси гуллаб яшнашини айтади.\n- Олиб бориб¸ ëқиб ташлайверади¸ орқасидан чиқиб келаверади. Бунинг фойдаси кўп бўлса керакда. Определëнний круглар қўлида бўлади бунақа ишлар. Ана ўшалар бошқаради бу ишларни. Буни ҳеч ким тўхтата олмайди, дейди Ғофиржон ака.\nТошкентлик кекса журналист Абдуманнон Холжўраев эса айни соҳа бизнеси ҳар доим мартабали кишиларга қарашли бўлганини ва бу борада унинг қўлида тегишли ҳужжатлар борлигини айтади.\n-Олдин бу Лола Тиллаевага қарашли эди. Энди буни Зокиржон Алматовга берган ўша кассета савдосини. Зокиржон Алматовнинг тадбиркорлиги мана шунда. Дисклар¸ аудио-видео кассеталар унга берилган. Бу тўғрисида менда ҳужжат ҳам бор. Савдо палатасидан берилган ҳужжат бор менда. Айнан шу ҳужжатда “Зокиржон Алматовга видео¸ аудио касеталар савдоси билан шуғулланиш учун, ҳатто чет элга чиқариш учун ҳам лицензия берилган. Лицензия номери 221/4. Бу бизнеснинг битта томони борда. Кассеталарда порнографиялар ҳам бор. Шунинг учун у ҳамма вақт жиловдаку. Ҳам пулдор бўлади¸ ҳам жилов қўлида, дейдиАбдуманнон Холжўраев.\nТошкентлик кекса журналист тилга олган бу маълумот юзасидан Озодлк ихтиëрида на уларни тасдиқловчи ва на инкор қилувчи фактлар бор.\nИсточник публикации: Одозлик Радиоси


Тошкент вилоятига 119 триллион сўм маблағ йўналтирилади\n- Бугун келишимдан мақсад - Тошкент вилоятида ҳам замонга муносиб шароит яратиш. Вилоятда салкам 3 миллион аҳоли бор. 150 минг нафари ишсиз. Шунинг учун ҳар бир маҳалладаги «ўсиш нуқталари»ни топиб, шунга жавобгарларни белгилаб, керакли маблағларни бериб, одамларни иш билан таъминлашимиз керак. Ичимлик суви, электр энергияси, йўл, таълим ва бошқа шароитларни яхшилаш зарур. Бу мақсадлар учун, йирик ва ўрта лойиҳалар учун вилоятга 119 триллион сўм йўналтирилади. Ҳали ҳеч бир вилоятда бундай марра олинмаган, - деди Президент.\n- Ўзи Чиноз туманида ишсиз бўлиши керак эмас. Ери кенг, одамлари меҳнаткаш. Ҳар бир уйда, ҳар бир кўчада маданият бўлиши керак. Халқимиз айтганидек, олма пиш, оғзимга туш, деган билан натижа бўлмайди. Биргаликда ҳаракат қилишимиз зарур. Ўзгаришларни истасак, ҳаммамиз онгли равишда ўзгаришимиз керак, - деди Шавкат Мирзиёев.